url: =Sum ahilo sum - TUNGZANG NEWS\nSum ahilo sum\nSum hilo napi sum banga kizang, sum taanga kizang a gennuam kahi hi. Galngam technology zong cih theih ding hi!\nKa pa in India pan Kawlgam a zin ciang, "Sum pen thungkuah tawh kipua neinai hi," ci hi. India sum pen Kawlsum tawh khek leng a tamzaw kingah ahih manin van lianpi suak hih tuak hi.\nTuhun ciang sum laidal hiam, sumnen sik hiam ipsungah pua a khuasung ah kivak nawn mello mawk hi. A sum mahmah thungpi ip dim lianga pua neinai a vak a kulna zong om mah hi. Gam khangto pawlkhat ah sum laidal kipualo in CARD kici khat hong kipia a, a sungah sum thun ziau in tua Card panin a sum om zahzah kizeek himawk hi.\n2008 kuma Pu Lengtong Pauno leh Pu Lengtong Kam Khen te Singapore hong zin in Pa Pau Khan Thawn te inn ah Zomi te in kitutpihin zanhak in amau khanlai late kasa uh hi. Amau khanlai ka cih ciang amau tangvalno, zangdawng tunglai a laite ka cihna hi. Tua hong zin lai un zong 'khanglai' mahmah uh hi! "Koh bel sum khawng pua seselo in card khat tawh ka painopna peuh uh - meileng, bus, sumbuk khawngah hih card 'taat ziauziau' lel in kithawl mahmah lel hi" ciin a gen lamtak uh ka bilkha ah ka za lai hi. (Ami tel lian nawn kei ing) .... te pawl bangin hih bang nuntak a ciamkha nailo hi zen uh hiven" ciin a lawmte uh, a lasakpihte uh a ciamnuih genna uh ka phawk lai hi! Tua a gente uh tun zong hong zin ding hita hih tuak hi!\nSum ahilo, sum banga kizang thei, Zokam in saphuklai khauh ci mai ding hiam, 'plastic card' neu khat sungah sik kiphumsim a, a tua sik sungah sum kiguang thei hizen hi. Mikangte in 'chips' ci ziau in tua chips sungah a sum kithunzah a ciamteh thei sik-hup a om hizen hi. Sum kiguangzah, sum kizang zah, sum omlai cih bang na ciamteh ahih manin kizen mahmah hi. Khutpek sungah kitawi ziau thei a, sumbawm sungah kiguang ziau thei ahih manin sum tampi nei leng zong kiguang khin thei a, tawmcik nei leng zong i zawn lam kidawk seselo hi; lem bilbel hi. Vakna peuh ah gik selo in kikeng ziauziau thei a, nakpi takin tangzang hi. Van lei ciang zong nuam a, bus tuanna, meileng tuanna ah zong tangzang peuhmah hi.\nA sunga thun ding tampipi Zomi te in nei in guangguang lel lehang Galngam ai tawi kibang mai ding dan hi. Tuhun kammal zang leng: Galngam technology ahi mai diam! Galngam in a sa mat khempeuh gua lawng sungah a thun khit ciangin dim zo nailo hi, kici hi. A taktak in hih bang nasep pen tuhun leitung pilna tawh a kibawl ahih hangin a ngaihsut khia masa pen Galngam na hingel ding hi. A mihing khuak ciim mahmah tawh a ngaihsun masa pen Galngam hingel ding hi. Sa tampi man, a guam a zang tam khempeuh a masat tawh kidim, a puakna ding, a thunna ding a ngaihsut ciang gua lawng sungah thun thei leh a puak lem pen ding hi cih ngaihsun khia hi. Gua pum ban cia - gollua, khutme cia - gollua, zapeng cia - gollua, zaphim cia - hun lel vak e! Gua, zaphim cia sungah tua taampi zangtam sunga a sa mat khempeuh a phei a liang, a meibul, a sa khempeuh semnen in a banban in tua gua thei sungah a thun takciang in singh zel, lok zel, tat zel, hen zel in a sawtna ciang a vekpi in guang khin ziau mawk hi. Sazuk, sakhi, vompi, ngaltang bekbek zong tawmlo ding cileng - Zomi khuak bel a neusan hetlo hi maw.\nLeitung khantohna ding leh leitung nuntak a nopna dingin Zomi te in i sepkhiat, i piakkhiat, i behlap, i bawlsak tampi mah om hi cih hong phawksak hi. Tua ahih manin Zomi te in khanglui lai pek a i pu pate sepsa, theihsa te tun a zangzang, a gah alolo ihita ve :)


timestamp: atn

url: =Gmail ah Non-Latin Character tawh min ki gelhtheita\nAbeisa hunsung ah Email nazat ciangin namin pen Latin Characters ahihloh phamawh hamtang hi. Banghanghiam cihleh Email Sign Up nabawlciang inzong First Name, Last Name cihte ah Latin Characters mah nazat kul hi.\nLeitungbup miphazah ii alangsang atawmzaw khatkhawngbek in Latin Alphabet zang uhhi. Leitungbup mi phazawhtawh tehkakleng A pan Z dong laimal azang tawmmahmah hi.\nTua ahih manin Email ah namin na zatnop khatpen gentehna “José Ramón” cihdan piankhawng ahih keileh Chinese Character, Japanese Character cihtekhawng hileh Email ah alemlo hongsuakpah hi.\nAhi zongin tuabang a ciangtanna “Limitation” pen tu’n beita hi. 2012 kum akipan Internet Engineering Task Force (IETF) kici Organization khatin “New Email Standard” ci’n Latin Characters bek akizatna pan adang Lation Character azanglo laimalte zong aki ngahtheih nadingin hong hanciam uhhi. Tuapen tu’n a ngah ki mutheita hi.\nNon-Latin laimal te ki zangtheita cihhangin Email Provider te’n Support keileh akhiatna omtuanlo hi. Tuahang in hih Technology thakpen Gmail akici Google Mail te’n hong pankhiata uhhi. Email min ah gentehna 武＠メール.グーグル aki ciphial zongin nawngkaina omlo in, Email minmunsanding ah suakveve dinghi.\nLamkhat bilbel ah hih Technology thakpen Zomi te adingin phattuamna lianpi omkhollo khading hi. Banghanghiam cihleh Zomi te’n Cope Topa hong bawlsaksa Latin Character te zangthei ihih manin nuam ihsa hiathiat mahmah hi.\nAhi zongin Kawllai (Burmese) azang te adingin Gmail Address minmun ah amin uh Burmese Character ျမန္မာ အကၡရာ tawh gelhthei tading uhhi.


url: =Khantoh Nadingin a Khangto Lungsim. - Laibu Saal\nHome > Thuluui/Articles > Khantoh Nadingin a Khangto Lungsim.\nKhantoh Nadingin a Khangto Lungsim.\nA kicing khantohna neih nadingin nawk loh a phamawh, seploh phamawh lampi honkhat le vai honkhat om hi. Tuate in mipite’ sum le pai (economic) lamah khantohna, pilna(education) lamah khantohna, cidamtakin(health) nuntakna le gamvai(politics) lamah suakta takin lungsimpholak theihna nei-in, kim le pam te zong hih lampite ah tawsawn zawhna ahi hi.\nMahatma Ghandi in “Leitungah kikhelna na muhnop leh nang mahmah kikhel masa hamtang photin” cihi. Tua ahih manin, Zomite minamdangte tawh liangko kikim in, leitung thu le la piangte tawh hunlap in khantoh khop theih nadingin, Zomi khatciat hunlui mi hihna pan huhthak(hunlap) mi hihna, a khangto lungsim neihna, hunlap ngaihsutnate i neih masak ding hong kul ding hi.\n- Khuapua, gampua lam ate thei nuam\n(a) Zinsuk zintohna (transportation) lam ah khantohna,\n(b) A tangzai semsem, a kicing semsem kithuzakna (communication) le thu kihopsawnna (media),\n(c) Khuapi suahna (urbanization) le khuapi suahna zia (urbanization system).\n(d) Mun le khua tuamtuam ah tun ziauhziauh, hawh ziauhziauh theihna (geographic mobility)te ahi hi.\nMahatma Ghandi in “Zingciang a si ding danin nungta inla, a nungta tawntung ding danin thusin denin” ci hi. A khangto lungsim cih in na khempeuh sepna bangbangah zingciang si ding danin kituatin mualsuang hoihpen neih ding tumin sawm a, nasep hanciam cihtak kuhkal mahmah det ding ahi hi. Tua bek thamlo-in, leitung thupiang la piangte ngai sim gige in, kikhelna a om the pilvang takin gamtat theih ding zong kisam hi.\nItem Reviewed: Khantoh Nadingin a Khangto Lungsim. Description: Rating: 5 Reviewed By: Cinpu Zomi


url: =Immanuel/Emmanuel - Zomi Adventist Innkuan\nLaisiangtho sungah “Nang tawh kong om khawm ding” cih Laisiangtho mun 5 om aa “lau kei in” cih 365 vei bang om hi. Immanuel or Emmanuel a khiatna pen Laisiangtho mah in hong genpah aa “EI TE TAWH PASIAN OMKHAWM” cihna hi. “Leitung beidong note tawh kong omkhawm ding hi.” Matt 28:20\nBanghang in (I) le (E) tawh kigelh kawikawi ahitam cih na ngaihsun ngei hia? Laisiam te’n, “Immanuel pen Hebrew lai pan kila hi aa, Emmanuel pen Greek lai pan kila hi. Hebrewlai ah vowels (e) or (i) neilo uh hi. Hebrew pan Greek ah kam kilet ciang in pau kinai theipen ding in E kizang hi,” ci uh hi. Bangbang ahizong mi khatbek, “ZEISU” bek mah genna hi aa mituam dang huam khalo hi. Tua ahihman in laimal kibatlohna hang in buaina omlo hi.\nEmmanuel cih kammal in nanglekei, leitung buppi ading in bang khamuanna hongpia hiam? Pasian in hih min aphuak sese, bangteng hong gennuam a hitam? Banghang in tatkhiatna ding in “ZEISU” cih min bektawh kicingsak lo in “Emmanuel” cih min phuakbeh lailai se hiam?\nHih dotna te tom dawn leng:\nTopa Zeisu eite lakah hong omna pen ihmuh theihloh piangsakpa Pasian, Pasian nunzia le lungsim ngaihsutna te hong lak ding in hong pai hi. (Revelation)\nSatan khut sung pa’n hong honkhia ding in hongpai hi. (Redemption)\nHong tatkhiat khitciang pianngei nunzia hong dimkik ding in hong pai hi. (Restoration)\nTopa Zeisu hongpaina ahang in, mimawh te tankhia ding “Zeisu” bek tawh hilo in mihing piankhiatna mun ahi Pasian angsung le mihing hong kibawl lai aa i neihsa melhoihna, tatsa cidamna, mawhbanglo asiangtho lungsim le sitheilo pumpi i ngahkik theihna ding tatkhiatna hongpia ding ahihman in “ Emamanuel” cih minnih pua in mihing in hongsuak a hihi. Tua ahihman in “Emamanuel” cihna in hih leitung aa ei te lakah hong omsuk cihciang bek gennuam hilo in vantung innnuam le vanthak le leithak dong hong nusia ngeilo hong ompih den Pasian ahihna hong telsak hi.\nTua ahihman in hih leitung pen alamdang mahmah hehpihna le a ngimna, tumdangdiak hotkhiatnopna’ itna te kilakkhiatna ding phualpi hong suakta hi. Vantungmi te’n lunglut takin Pasian nasepzia en gige uh hi. Singlamteh tung pan gualzawhna bangci lading aa mimawh te honkhia ding cih lunghimawh mahmah in munuam mahmah, ngaklah mahmah uh hi. Satan in Pasian thukham pen, “Pasian angsungkhual na” hi ci aa amawhmat pen ki-itna thukham hi ci’a mi khempeuh in ateltheih ding hunkal ngaklah mahmah uh hi. Ahih hang in Satan bel na lau khinkhian hi.\nPasian le Satan kidona’ah thukham 10 siksan in kido uh hi. Satan in Pasian thkham langpanna tawh Pasian do hi. Hih thu thei le’ cin Christian nunzia sung ah khamuanna tampi hong guan ding hi. Satan do na ahi lunghimawhna le gentheihna mawhzol na te natuak ciang midang te bang in thumthum nawnlo ding hi teh. Job in Satan dona ahihlam thei hi leh thuaknuam tuam mahmah kha ding hi.\nPasian thukham pen singlamteh khitciang aa Satan in a do kipan hilo vantung peekpan kipan khinsa hi. Lampi tuamtuam tawh ih muhkhialh ding hanciam hi. Vantung ah Pasian ki ukna, “ thukham 10 pen zuihhamsa lua, Pasian kiphatsakna le angsung khualna thukhun hi”, ci hi. Leitung ah mawhna honglut khit leuleu ciang in thukham 10 aneipa Pasian mangnilh zahdong ding in thukham 10 thupi sakmahmah natawh khem leuleu hi. Tua ahihman in thukhamzuihna pen ki -itna sung ah nuntakna ahihlam mihing te’n muzo nawnlo ding zah in hongkhim hi. Tuhun leuleu tak ciang in Zeisu Khazih hehpihna hang tawh thukham 10 beita, kisam nawnlo hi’ ci’n thukham 10 neipa Pasian pampaih leuleu ding in hong khemkhem hi. Pasian le Pasian lungsim (deihna) khenkhem hi. Pasian min le avangliatna bek la in Pasian deihna le nunzia selcip, Pasian gam le ama dikna, Pasian mahmah theihloh kalin hong nialsak hi. Hih thupen Khasiangtho in hong pholak hi. Khasiangtho lo tawh hih thu kitelmuh theilo hi. Immaneul Pasian in hihthusim pholak ding in eite lakah (mihing) mah bang in hong nungta Vantung biakbuuk pi sung ah hotkhiatna nasem ding in van a kahtoh khit ciang in Khasiangtho Pasian mahmah in eite tawh hong omkhawm hi.\nPasian in ki-itna hi. Mihing sung pan hong luangkhia ding ki -itna pen Pasian in ki- itna mah tawh ngahnuam bek aa zawhthawh thu tawh laksawm lo hi. Zong la ngeilo ding hi. Mihing bawlpa Pasian in; “ki-itna in ki-itna bekmah ngen aa, ki-itna pen ki-it na bekin nungtak sak” ahihna theitel mahmah ahih manin ki-it na le kiniamkhiatna bek tawh nasem hi. Ki-itna bek tawh nungta hi. Pasian in Moses tungah hong kilat lai in bangmah tham hilo sawlbawk khat lakpa’n kilang hi. Sangpen Pasian kiniamkhiatna le hong itna Moses in amuh theih nading ahi hi. Tua bangmah in Topa Zeisu bawngkuang sung lawmlawm ah hongsuak zawzen pen nang le kei in Pasian itna ih dinmun niam mahmah ta leh teltak aa ih muhtheih na ding hizen hi. Tua thamlo in mihing nunzia sungah ze-etna namkim thuak hi. Ahizong in mawhna bawllo hi. Tua hihman in Pasian thukham pen mihing te ading in kimangzolo hi cih SATAN mawhmat na “khialhi” ci’n pholak tangko hi. Mihing te’n Khasiangtho huhna le panpihna tawh Pasian thukham bang in nungta zolua hi cih “Emmanuel Pasian” ahihna tawh honglak hi.\nPasian maiah Topa Zeisu hehpihna le itna sisan hang in mawhmai na kingah hi ci’a na upna tawh dikna hongpia pa in mawhna le Pasian deihloh thu te tungah gualzawhna ding Khasiangtho tha hong pialo in om ding a hiam? Pasian thukham te in ki-itna gamtat zia hi cih theia Pasian deihbang nuntak nopna lungsim nei te a ding Emmanuel Pasian in gualzawhna hong koihsak khinzo hi. Tua ki -itna sungah nanuntak mateng Topa Zeisu pen nang ading in Emmanuel hi zo nailo hi. Leitung nuntak hamsa in dawimang pa thaltang in hong kapliam aa sidek, pukdek in na om zong in Pasian ki-itna sung ah na nuntak nak leh mawhna nazo veve ding hi.\nLaisiangtho in “Pasian in eite tungah a hong piak khasiangtho hang in Pasian le ei te a omkhawm i hihna le Pasian in ei te hong ompih ahihna thu ii thei hi.” 1 John 4:13 “ Pasian pen ki –itna ahihman in itna neilo te in Pasian theilo uh hi” 1 John 4:8 Tua ban ah “ Tua ahihman in Khrish tawh kipawl mi te’ n mawhna bawlnawnlo uh aa, mawhna a bawl lai teitei te pen Pasian a mu ngeilo, a thei ngeilo ahi uh hi. Pasian tate hi a, Pasian lungsim paai uh ahihman in mawhna zong bawlnuam lo uh hi” 1 John 3: 6, 9\nIsaiah 7: 14 “ … En un nungak khat gai in tapa khat nei ding aa, ama min Immanuel ki ci ding hi.”\nEmmanuel cih min in ei a ding bangzah manpha na sa hiam? Zeisu cih min bek hilo Emmanuel in Pasian hong itna beitheilo aa na omna peuhah Pasian in hong ompih cih hong thei sak ciat ta hen! Immanuel/ Emamanuel cih min na zak sim in Pasian tawh ki itna “LOVE” sungkhat ah ih nungta takpi hiam?\nKhazih sungah na sanggam uh,\nPrev post ZSL 12: SABBATH: PASIAN OMZIA NUNTAKPIH\nNext post Sumpi Hanthotna 2021


url: =2nd Qtr: Innkuan Hunte - Zomi Adventist Innkuan\nThu Masa…………………………………………….. 2\nNuntak Zia…………………………………………… 3\nI Khensatna Te……………………………………. 10\nKikheel Ding Kiging……………………………… 17\nKhatguak Om Ciang…………………………….. 24\nInnKuan A Ding Pil Kammalte………………. 31\nKumpi Zawl La……………………………………. 38\nPengkul Sagihte………………………………….. 45\nSatan, Zawhcipsa Galpa……………………….. 52\nSatan Leh A Pawlte……………………………… 59\nPasian’ Tawntung Lungdamna Thu………… 66\nA Sagihna Gimna Nunung…………………….. 73\nBabylon Tung a Thukhenna………………….. 80\nNa Khempeuh A Thakin Ka Bawl Hi 87\nPiansakna niguk teng beikhin ta hi. Leitungpen hi neunau napi, ni nga sungtengin, Pasian in a hoih mahmah in zeem sitset hi. Khuamialna ah khuavaksak hi. Pasianin tuipi kiangah, “Hihciangbek na pai ding a, hihbaan ah na kiin nawnkei ding hi. Na tuihual te hih ciangbek pai ding hi” (Job 38 : 11) ci hi. Leikeu te zong, meel tuam tuam, a namtui mahmah te tawh hong kidim hi. Vasa namkim te leng zaizai in, ngasa namkim te zong tuisungah vak zaizai hi. Lei ganhing namkim zong vak ziazua, sing tung khawngpan kikhai in, piangsakpa piansak dandan in om tek uh hi. A nunung penin, Pasian in, Ama’ lim leh meel suun in, leitung a ukding mi bawl hi.\nNi sagihni Sabbath a piansak khit teh, Pasian in leitung en a, “Hoihlua” (Pian 1 : 31) ci hi. Tua bangin tangthu tawpsak leng, a picing leitung, a picing mihing, nungta tawntung leh : Adam leh Eve in tanu tapa tampi, tuu tampi, tuusawn tampite nei ding uh a, a ta a tuu te hangin leh Pasian tungah, a lungdamna uh lian mahmah ding uh hi. Galmuh zong hilo zakngei ciangbek tawh a puuk leimi te in i lunggeelna a hihi. Pasian bawl sa leitung pan a kilamdanna ngaihsun dih in. Mawhna omma leh omkhit a ki lamdanna bangpeuh om hiam? EGWhite in, “singtehte hong pulh a, sihna lim hong kilak ciangin, Adam leh Eve a dingin, a ta te sih a dahna uh sangin dahna lian zawlai hi. A neel mahmah pakte sihna in dahna piangsak a, singkung golpi te’ teh hong pulh ciangin, na khempeuh tungah sihna tung taktak cih hong lak hi” (Pu Pa te leh Kamsangte lai 62).\nSee also MSS 11: ဒုံရင်းပြန်၍ဖောက်ပြန်သောလူမျိုး\nTu quarter i lesson in hih thu teng a hihi : i lei nuntak dan, eimahmah innkuan sungah nungta i hihna i en ding hi. Eden huan ah teng in innkuan suak dingin, Pasian in hong bawl a, ta te tuute nei suksuk in, tuni ciangdong leitung tangthu i zomtoto lai hi. Laisiangtho tangthu masa te sungah, kumpi David khangthu khawngpen a khang a khang in ki ciamteh hi. Laisiangtho sung buppi ah, innkuan leh khang tawh thu kiciamteh suksuk hi. Tanglai pan tuni dongmah innkuan nasepna a langpan den, zi tamneihna, ang kikawmna leh a dangdangte khempeuh nusia in, innkuan sungah limtak kihilh in, ki puahphatna neih ding hi zaw hi.\nMimal khat leh khat kibanglo, innkuan khat leh khat kibanglo hi. Tu quarter laisimbu in, laisiangtho a ki bulphuh, innkuan thahat suaktheihna thukhunte honglak ding hi.\nPrev post Ellen G White Thu\nNext post ZSS Lesson 1: NUNTAK ZIA


url: =Motorcycle tuankawm in alaamlaam khat kiman, Video kithehzak :: ZOMI DAILY\nposted on 9 March 2018 at 10:05 pm UTC+9:30 Lomkholna: Indonesia, News, Sawltak, World\nIndonesia gam ii Capital khuapi ahi Jakarta City sungah pasalkhat Motorcycle atuankawm in alaam kawmkawmna Video Clip khat tulaitak Social Media ah kithekzak hi. West Jakarta, Glodok khuasung ah Motorcycle atuankawm in alaam kawmkawm ahih manin, “Dancing motorcyclist” kici hi.\nTua Video Clip pen Online tungah aki thehzak ciangin Jakarta Police te’nzong kankhiapah uh a, mankhia in thudotna nei uhhi.\nTua Motorcyclist pa ii aminpen Sakhiun kici a, Police te’n thudotna aneih uh ciangin tuabangin kalaamkha mahhi. Ka khangnolai inzong Motorcycle tuan kidemkhawng ka ukmahmah khat hi ci’n genkhia cihi.\nHihbangin Motorcycle katuankawm in khuasung mipi te gualnop lungnop nadingin Entertainment kabawlzel a, hihbangin kabawlpen 6 veibang hikhinta hi.\nTuabangin kalaamkawm ciangin mipi te’n Photo leh Video hongzaih uh a, tuatengtawh Social Media ah aki thehzak hi ci’n genkhia hi.\nAhi zongin lamzikpi thukhun “Traffic Law” azuilo, apalsat ahihlam amahleh amah kaki theikha keihi ci’n genkhia hi. Amahpen lamzikpi anawllam ah mipi te lungnop nadingin alaam ahih manin, Traffic Law apalsak ahihlam akitheikhalo cihi.\nVideo: Dancing motorcyclist gets police warning after viral video\nHih Motorcyclist pa ii alaamdan pen Japanese anime Nanatsu no Taizai tawh kibang hi ci’n Thursday ni akipan Social Media ah Viral Video in aki thehzak ahihi.\nHihvai tawh kisai in West Jakarta Police traffic division head Adj. Sr. Comr. Sudarmanto in agenkhiatna ah Motorcycle leh Car cihte hawllaitak in laamkawm pen lamzikpi thukhun apalsak ahihi ci’n genkhia hi. Motorcyclist tepen lamzikpi tungah laamkawmding kiphallo hi.\nBanghanghiam cihleh amau nuntakna alauhuai bekthamlo, midang te nawngkaisak in tuahsiatna piangsakthei hi ci’n genkhia hi. Hihbangdan gamtatna pen liausum Rp 750,000 (RM212) kipiasak thei a, thongzong kha 3 ki kiasak theihi ci’n genbeh hi. Utdan atuamtuam cipak ni. (Leitung thulamdang, thukhel khatpeuh aki suahsak ciangin nasim tektekding cihna hipahtuan samlo hi. Pawlkhat in athupizaw omlohiam ci’n aktawphun bangin aphunphun omthei a, tuate mahin limsimpenpen zawsopleh kilawm lailai hi) Sawltak #zomidaily\nPrevious: Zahmawh Video bekbek a encipden pasalno khat apa’n akhut tankhiatsak\nNext: Zogam nunnuam ding la hong pian’khiatna ~ Lengtong Pauno


url: =Khuado hun leh Zomi Nam Ni ah banghang Zongeina phit ki mutlo theihiam? :: ZOMI DAILY\nposted on 4 November 2012 at 11:48 am Lomkholna: Hauthang, News, Zomi Nam Ni\nZomi te ading in Khuado leh Sialsawm te, Zo minam ni te in Minam thu’ Zo ngeina thu, Zo ngeina la , Zo ngeina laam namtuamtuam sak hun, lahkhiat hun, ki genhun ahihi ci leng kitam khialh loh kha ding ahihi.\nZomi tawh kipawl in nithu pi ni ineih kik kipat kik pen kum 2000 nih zawh teh kipan kikkik san ihihi. 1900 kum ma in Dawi kithoih hun in bel hun khen khat hongsuak in akikim in Zo ngeina kizang kim hun ahihi. 1900-1950 hunsung pen Zo ngeina ah neu muh ding kipat hun sung hi ding in kiseh thei hi. Banghiam cih leh Minamdang tawh kisawh hel ta i hihi.\n1950-2000 dong ciang sung pen Zo ngeina akici khempeuh avek in asia ding kisa in Dawi zah in muhdah hun sung ahihi. Hih hunsung in Zo ngeina ahoih leh ahoih lo kikhen theinailo in sukmit nopna hun ahihi. 2000 khit leuleu ciang in Zo ngeina ahoihlo te nusia in ahoih te kep leh puah zuntoh hun in hong ton pih leuleu hun ahihi.\nTu in ihgen nop ah Zongeina te sungah akihel Phit thu i kigen nuam hi. Zongeina ah Phit in Music minthang mahmah khat ah kihel hiin lamtawh akituahthei Phit ahihi. Tuhun Khuado, Sialsawm leh Zomi namni te ah Zo ngeina phit laam alak kitawm mahmah ahihi. Ki omlo phialphial ahihi.\nPhit la tuamtuam aom te Ei khangno te kitheilo , phit acih zong aki mungei lo zong kiom ta ahihi. Phit pen Khuado hun leh Gal aih, Sa aih hun, Zu nunhun leh Ton hun ah kimut kitum thei ahihi Phit tumdan mutdan kibang kim lo a, alazong akibang kim kei hi.\nZo ngeina te lak ah Phit late mi nautang in mut theih phit ladawng pawl khat te in.\n1. Omhlai, Omhlai, mualcinsang ah omh lai! Phit\n2. Simhbu in’ Builu laam e, Ciaugal kaipih zota e..Phit..\n3. Laamdaak, laamdaak siam ee’ laamdak siamsiam..! cih te leh adang tuamtuam om ahihi.\nHih phitla te leh amutzia te khangno te’n kitel lo, kitheikik nawn lo, aphit ding van omlo, ahih man in’ Khuado hun leh Zominam nihun te ah ei khangthak ten akimukha lo ahihi.Ei khang hun tawh kiton in Zongeina la ahi khol lo, amal kitello awng gawp, kuveva, gawp, hawk lala gawp a Khuado hun leh Zomi nam ni ah hun ibeina te in Ngeina puah ding leh kep ding’ thuhoih aza nuam, angai nuam,Zongeina diktaktak athei nuam seino tuailai Zomi tampi pawi sim hongpaite ahun mawk bei sak ki suak ahihi.\nPrevious: Interview with Zamnu (Myanmar Well-known Singer)\nNext: Heal Our Land ~ Dr. Ngul Khan Pau


url: =Siampi Maw Pastor?\nSiampi le pastor tawh kisai ngaihsut khialhna om theizel ahih manin tua i ngaihsut khialhnate lakah thunih bulphuh-in thu kikum ding hi hang.\n1) Ordination kipiakna pen siampizaa kipiakna, ahih kei leh siampi suahna kisa kha hi. Ordination cih kammal pen Latin kam ‘ordo’ pan hi-a, ‘seh,’ ‘koih’ cihna ahi hi. LST sungah Zeisu in a nungzuite paikhia-a gah hoih a gah na ding uh a sehna (John 15:16),pawlpi sungah upa sem dingin mi 7-te a sehna uh (Acts 6:3), Egypt gam makai dingin Joseph a kisehna (7:10), pawlpi makai ding seh in, ci-a Paul in Titus a sawlna (Tit 1:5), Thuciam lui hun lai-in biakna nasem dingin siampite a kisehna (Heb 5:1), cihte kimu thei hi. ‘Seh’ cih kammal ahih lian loh hangin mission kuan dingin teelkhia (Acts 13:2), pawlpi sunga nasem dingin lu tungah khut nga (1 Tim 4:14), cihte zong kimu thei-a, pawlpi nasem dingin lu tungah khut nga ziauziau lo ding (1 Tim 5:22), cih zong kimu thei hi. Tua hi-a, ‘seh’ cih kammal lian sangin a thu thupi zaw a, Pasian nasemte kisehna, kiteel khiatna, Pasian sap mite mipi mai ah kipsakna, cih a thupi ahi hi. Tua ahih manin ‘ordination’ pen Pasian teelsate kipsakna hi lel a, ‘zaa khanna’ hilo-in panmun kilaihna zong hilo hi.\nAhi zongin tu hun ciangin ‘ordination’ ngahna pen siampizaa ngahna-in I ngaihsun kha hi. Tua ahih manin ordination i ngah ciangin Siampizaa ngah ci-in zakhanna, zaliatna, thuneih zawkna, thupi zawkna, leh khami zawkna khat-in i ngaihsun a, gualzawhna nam khat-in zong ngaihsun ihih manin ganpi ganta tawh ki lawm/ai hi. Pawlkhatte bang in Reverend ngahte pen a khami mahmah pah ding, a mawh thei nawnlo liang dingin ngaihsun uh a, amau thungetna bek a kidawngding sa uh hi. Pasian ngiat in zong thupi a sa zaw pah keei dingin ngaihsun uh a, Reverend sia omlohna pawlpi bang pawlpi picing lo-in ngaihsun uh hi.\nA dahhuai simsim thu khat ah Reverend sia a omloh manin (siampizaa ngah I omloh man) pawlpi pawlkhat in nekkhawm i ne kei a, i nek phial le zong Reverend sia khatpeuh hong zin zawh ni bek-in ne ihih manin kha 6 khatvei maw, kum khat khatvei maw, khawng bek nekkhawm kine kha thei hi (‘Reverend’ zong Latin kam ‘revereri’ pan hi-a, ‘zahtak,’ ‘zahtak huai’ cihna). LST in nekkhawm pen i nek zelzel, i nek mun sim pian dingin hong gen hi (1 Cor 11:25, 26). A tawmpen kha khat khatvei peuhmah hi leh maw! Lengla siate in nekkhawm hong piak ding uh sangin khuatual pawlpi siapa, tua pawlpi sunga kha tawh a kidim, a picing khatpeuh ih nekkhawm piakna zong LST tawh kituak zaw lai hi. Banghang hiam cihleh khuatual pawlpi pen tua pawlpi ah thunei pen hipah a, mipite in sia-a a zat pen uh zong tua pawlpi aa dingin a kilawm pen, nekkhawm pia dinga a kilawm pen ahi hi. I pawlpi siapa sangin a pua lam pana hong pai sia khatpeuh thupisak zaw kha mawkmawk kei ni.\n2) Pawlpi siate siampi kisa takpi uh ahih manin sehsuah khempeuh amau ngah ding bekin ngaihsun kha om hi. Tua ahih manin pawlpisia pawlkhatte in sehsuah khempeuh ko aa ding hi, ci uh hi. Evangelist sia pawlkhatte leuleu in sehsuah pen na utna peuh uah pia lel un; Pasian nasem khatpeuh pia lel un, ci kawikawi uh hi. Pawlpi bekah kipia leh amau ngah kha lo ding! Tua hi-a, pawlpisia/pastor-te leh siampite a kibang mah uh hiam, cih kikum masa ding hi hang.\nSiampite: Aaron khang pan siampi gui hong kipat ma-in siampi tam simsim om khin hi: Melchizedek (Gen 14:18), Moses sungh pa (Exo 4:1), Israelte Egypt gam pan hong paikhiat-un siampi honkhat in zui (Exo 19:22, 24), Midian-te siampi (Exo 18:1), Josephsungh pa (Gen 41:45), leh pasian tuamtuamte’ siampite zong kimu thei kawikawi hi (1Sam 5:5; 1 Kings 12:32; 2 Chro 139).\nSiampite pen mihingte le Pasian kikal-a palai hong sepsakte hi uh a, Pasian tunga hong thumsakte ahi uh hi. Zeisu in eite aa dingin Siampi Lian hong sepsak ahih manin siampi i kisam nawn kei hi (1 Tim 2:5; Heb 8:6; 6:19-20; 7:23-28; 9:11ff).\nZeisu hun lai-in siampi 18,000 bang om hi, ci-in Jeremias in gen hi. Tua 18,000- te pen pawl 24-in kikhen uh a, kaal simin biakpiakna pia kilaih den uh ahih manin pawl khatin kum khatin nih vei bek biakpiakna pia kha uh hi (Luke 1:5). Tua banah kum simin Jerusalem ah pawipi thum a siim dingin pai den uh hi. Tua pawi sunga siampi sem dingte aisan (lot) uh a, a ngah peuhpeuh in sem pah uh hi (1:8-23). Tua hun teng longal a inntek uah om lel uh a (1:23, 57), sep ding khatpeuh a om le zong sem lel uh hi.\nGtn: phaknatna a neite a dam uh leh, dam takpi maw cih pen siampite in sit phot uh hi (Mark 1:44; Luke 5:14; 17:14). Pasian hehpihna tawh siampi tampite zong Zeisu umin piangthak uh a, pawlpi sungah hong lut uh hi (Acts 6:7). Ahi zongin pawlpi sungah zong siampi/sia/pastor sem pah uh hi, cih om tuanlo hi. Siampi/Levi piangthak tampi lak ah missionary/pastor a sem khat bek i mu thei a, tua pen Barnabas ahi hi (Acts 4:36).\nSiampi khempeuh Levi mi hi uh a, ahi zongin Levi khempeuh siampi hilo hi, icih mah bangin Levi tampite pen siampi suak ngeilo uh hi. Ahi zongin biakna nasep sem veve uh a, amau zong siampite mah bangin pawl 24-in kikhen uh hi (Zeisu hun lai-in Levi 10,000 val om, Jeremias in ci). Biakinnpi sungah bang sem deuh uh hiam cihleh music lam tavuan la diak uh hi. Mimal-in a min uh kilo ngei khollo a (Luke 10:32; John 1:19), biakinn huang sungah palik zong sem uh hi, ci hi (Middoth I, 1-2). Tua ahih manin Zeisu a mante lakah ‘officers’ a cihte pen levi-te hi kha ding uh hi (John 7:32, 45-52; 18:3, 12).\nZeisu sih zawh kum 40 khawng ciangin Josephus in Rome kumpi Nero tungah Jerusalem khuapi a thupina a genna ah, Jerusalem ah Paisanpawi in (AD 66?) tuu 256,500 kigo hi. Mi 10 ai dinga tuu khatta a kigo ahih manin mi 2,565,000 bang pha hamtang ding hi, ci hi (Jewish Wars 6, 9, 3). Siampi a tam mahmah zek kei leh tuu 256,500 tawh biakpiakna piak ding pen baih hetlo ding hi. Tuu gawh na ding mun-a akisehna mun bek ah a kigo hi leh gawh khatin tuu 600-ta bek kigo thei ding a, tuu 256,500 a kigawh na dingin nai 417 bei-in ni 17 val bei ding hi, ci uh hi.\nAD 70 kum-a kipan Jerusalem biakinnpi a om nawnloh zah khatin siampi zong om nawnlo a, biakna nasem Levi-te, cih zong om nawn lo hi. Biakinnpi a om nawnloh khit nungsang Biakinnpi sunga nasep teng leh nasem teng zong a kisam nawnlo ahi hi. A om lai phial uh hi mah le zong Judahte ngeina tawh a kalsuan suaksuak uh ahih manin pawlpi tawh kisai kha vetlo hi. Pawlpi pen AD 30 khawnga kipan hi-in, a diakdiakin sawltakpite le Zeisu sanggamte in makaih uh hi – pastor sem uh, cih ding hi mai hi. AD 70 ma-in mun tampi, gam tampi ah pawlpi tampi kiphut khin a, tua pawlpite ah pastor zong om khin hi. Gtn: Crete tuikulh-a pawlpi tuamtuamte ah Titus makaihna tawh pastor a kikoih pen AD 65 ma hi limlim hi. Paul pen AD 70 ma-a si hi a, a sihma-in ama tungtawn-a piang pawlpite in pastor nei kim khin uh hi. Piangthakte in a citpiaknate uh pawlpi ah pia uh a (Zeisu hong paikik dong), Judahte in bel a sehsuah/sawm-a khat uh biakinnpi ah piapia lai uh hi (AD 70 dong). Tua hi-a, pastor le siampi pen kisai vetlo ahihna kimu thei hi.\n- Aaron leh a suan a khak (Exo 28:1, 44; 30:30)\n- Siampi khempeuh Levi mi, levi khempeuh siampi hi khin tuanlo\n- pasal hi hamtang ding (Exo 28:1)\n- kum 30 pan 50 kikal hi ding (Num 4:3)\n- poina hemna neilo ding (Lev 21:16-23)\n- Hoih tak-a zi nei hi ding (Lev 21:9, 14)\no Numei kizuak tenpih lo ding\no Nuthawi tenpih lo ding\no Siampi khatpeuh ih meigong ahih kei leh meigong tenpih theilo\no Siampi lianpa in ama minam, nungak bit bek tenpih thei ding\n- Damlohna neilo ding (gtn: phaknatna, Lev 22:3-9\n- Khamul heuhlo ding, sam heuh ding (aih hang meet lo ding, Eze 4:20; Lev 21:5)\n- puan hoihtak-a silh sitset ding (Exo 28:1-4; Eze 44:17-19)\nNgaihsut pak ding: Aaron khang bangin pastor khang kizom ding hi leh bang i suak zen tam? Pastor pen Levi minam hi hamtang ding hi leh kuan sem mawk ding? Kum 30 pan 50 kikal bek hi leh a sem nawnlo ding tam si ni e! Poina hemna a neilo bek hi mawk leh…zi le ta vai ah paubanna a nei vetlote bek hi leh e … a cidam sitsette bek hi leh, khamul heuhlo sam meetlo ding ci lailai … siampi le pastor bel a kibatna taktak om kei mai!\n- Pasian thu/thukham hilh ding (Lev 10:8-11)\n- Mi kitawngte thu khen ding (Deu 21:5)\n- Gangawh biakpiakna pia ding (Exo 29:38-42)\n- Mi siang mi nin sit ding (Lev 13-15)\n- Paknamtui hal ding (Exo 30:7-8)\n- Mipite thupha pia ding (Num 6:22-27)\n- Pasian thupha pia/phat ding (Deu 10:8)\n- Biakbuuk keem ding (Num 3:38; 4; 16)\n- Biaknatau keem ding (Lev 6:8-13)\n- Biakbuuk sunga khuaimeivak le anlumte keem ding (Lev 24:1-9)\n- Biaknataute ah meei mitsak ngeilo (Lev 6; 12-13)\n- Pengkul mut (Num 10:1-10)\nNgaihsut pak ding: Siampi le pastor a kibatna a gen ding hi leng i gen theih ding taktak khat bek om mai hi – Pasian thu hilh ding! Tua lo dangte bel kibatna om lo mai hi. Siampi le Pastor kibanglo ahih leh … Siampi le pastor kibanglo ahih leh ka sehsuah piak a kul nawn diam, kua tungah bangzah bangci piak ding ka hiam, Pastor-te koicih ding, cih dotna tuamtuam hong om pah hi.\nSehsuah piak a kul nawn diam? Thuciam Lui sungah sawm-a khat nam thum om hi: 1) Israelte in siampite le levi-te’ nek dingin sawm-a khat pia uh hi (Lev 27:30-33; Num 18:21-32); 2) A lo sung pan a piang khempeuh I sawm-a khat pia uh a, biakinnpi ah hong paipih uh hi (Deu 14:22-26); 3) Kum 3 a cin simin sawm-a khat piakbeh uh a, amau khua ciatciat ah khol uh hi. Levi-te, meigong tagahte, leh pemtate aa dinga a piak uh ahi hi. Tua hi-a, Israelte piakkhiatna pen 10% bek hilo-in 23% bang ahi hi.\nLevi-te tunga a piakte uh pen biakbuk kepna (biakbuk lamna, puahna, tuahna,ctp.), biakbuk sunga a nasepna uh leh biakbuk sunga van siangthote hoih tak-a a kepna dingun kizang hi (Deu 18:21-24). Tua banah Levi-te nangawn in amau sawm-a khat ngah sung panin sawm-a khat mah khenkhia uh a, siampite pia lai uh hi (Deu 18:25-32; Mal 1:6-14). Tua hi-a, siampite longal in sehsuah pia tangtang uh hi. Mipite in siampite le Levi-te nek ding, biakbuk tawh kisai-a zat ding, leh meigong tagah pemta-te aa dingin a neih khempeuh uh pan 23% bang pia uh a, Levi mite in amau tunga kipia sawm-a khat lak pan siampite aa dingin sawm-a khat mah piasawn lai uh hi. Zeisu hong sihma-in mite in 23% bang pia uh ahih leh hehpihna hun-a nungta, ei thu-umte in tua sangin tawmzawsak sam ding i hia!\nKua tungah bangci piak ding ka hiam? Siampite longal in sehsuah pia uh a, siampite, levi-te, mizawng dampam pemtate ading leh biakinn vai tawh kisai-a zat dingin pia uh hi. Pawlpi kiphuh khit- akipan pawlpi sungah pia uh a (Acts 4:34-37; 2 Cor 8:10), pawlpi nasemte aa ding (Phil 4:15), mizawng daipamte aa ding (Eph 4:28), leh cimawh huh na dingin pia uh hi (1 Cor 16:1-3). Bangzah pia ding cih lian omlo a, piak zawh zahzah piak ding ahi hi. Neih nailoh sung pan hilo-in neihsa sung pan a, khenkhiat ding ahi hi (1 Cor 16:2; 2 Cor 8:3, 11, 12).\nTapa khat bek a neihsun hong pia pa, i neih khempeuh hong piapa aa dingin sawm-a khat bel tawmlua hi (2 Cor 9:5-8). I piak ciangin lawp tak leh cingh tak-in piak ding hi a, sawl zawh thu, pia lo-a om theilo ding, cih ngaihsutna tawh hilo-in lungkim tak leh phal tak-a piak ding ahi hi (2 Cor 8:4, 7, 8; 9:2, 5-8). Ahi zongin pia un, ci-a hong kisawl ahih manin zong piak ding ahi hi (1 Cor 16:1). Tawm a vawh te’n tawm at dinga tam a vawh te’n tam at ding hi (2 Cor 9:6ff).\nPastor-te koicih ding? Bangzah pia ding? Siampi hilo uh ahih manin sawm-a khat (sumpi khempeuh) amau ngah ding hilo hi. Ahi zongin hoihtak a pawlpi a makaih makaite, a diakdiak in thugen le thuhilh nasep hanciamtak in a semte in pahtawina a zah nih a ngah ding uh a kilawm hi. Banghang hiam cihleh Lai Siangtho in, “Bawngtal in buh a cil laitak in a muuk hencipsak kei in. Na asem mi in thaman a ngah ding kilawm hi,” a ci hi (1 Tim 5:17-18). Kua in ama sum zangin galdo in kuan ahi hiam? Lenggah kung suan a, a gah a nelo kua om ahi hiam?\nAhih kei leh gankhawi in a nawi a nelo kua om ahi hiam … Moses thukham sungah, Bawngtal in buh a cil laitak in a muuk hencipsak kei in, ci in a kigelh hi. Pasian in hih thu ah bawngte a cih nopna ahi hiam? Ahih keileh eite hong gennopna ahi hiam? A taktak in eite aa dingin a kigelh ahi hi. Lokhopa in lametna tawh lokho a, lametna tawh buh a cilpa in zong a lamet pen a ngah theih nadingin buh a cil ahi hi. Note aa dingin khalam thu khaicite hong vawh khin ka hih manun note tung panin leitung nate ka ngah uh hangin lianlua ding ahi hiam … Tuamah bangin lungdamna thu a tangkote in lungdamna thu mah kivakna in nei uh hen ci in Topa in thu hong pia zo hi. (1 Cor 9:7-11,14). Pasian thu a kihilh mipa in a hilh mipa tawh na hoih a neih khempeuh zangkhawm tahen (Gal 6:6). Tu in, sanggamte aw, note lakah nasep a hahkatte le Topa sungah note hong makaih a, thu hong hilh mite na zahtak nadingun kong thum uh hi. Amaute nasepna hangin itna tawh na thupi ngaihsut mahmah un (1 Thess 5:12-13a).\nThukhupna: Upate le pawlpi mite aw, i pastor-te hoih tak i et mateng Pasian thu a mang nailo ihi hi. Pastor-te in zong i sep ding teng hoihtak i zawh kei leh a zumhuai ahi hi. Thuman ding haksa sa kei ni. Sumpi khawng it tentan se dah ni. Sumpi it tentan-a, pastor-te khasum khan ding khawng haksa a sate pen piakkhiatna a hat pawl hi khollo zaw uh hi. Nang sum na it leh phamawh kei. Nangma neihsa ci ni. Ahi zongin banghangin pawlpi siate in nang hangin gilkial lawh liang ding uh ahi hiam? Pasian sum Pasian nasepna-a zat ding hi-a, bank khawnga koih euau ding hi masa lo hi. Biakinn sangin siate thupi zaw a, inn le lo sangin nuntakna thupi zaw hi. Judahte in siampite a vaak mah bangun pawlpite in i pastor-te vaak ni. Vaak nuam limlim peuh le hang Pasian in hong vaakzo sak ding hi.\nBy: Lian Muan Kim, PhD (Columnist of Tongsan Media Group)


url: =Ka muhpak US Gamthu pawlkhat (26) ~ Awn Za Pau :: ZOMI DAILY\nposted on 23 October 2015 at 8:00 am Lomkholna: Article, Awnzapau, Theihhuai\nSiangtho Mahmah Sa Ing\nKum 1983 kum Japan ka om lai in muntampi mah ka pha kawikawi a, department store khawng ah awngpaina (toilet)te siangtho mahmah in a om tei hangin khuasung veeng a tuamtuam a, adult picture kilahna cinema te ah a zunbuk a awngbukte ka va pai kha ngei a, siangtho lo in zunning mah nam henhan keei hi.\nTu hun ciangin amau kiangah zong siangtho khin ta lel maw, kibang lai maw cih bel ka thei tuan nawn kei a, USA ah pen amau inh ‘restroom’ a cih uh awng paina khempeuh siangtho sak sitsetin a gimnam zong kiza kha peuhmah lo hi. Kawlte pau leh a gik a za-angg pai sial in satpiangtui tawh a neu a lian in khut kisil tangtang hi.\nAhi zongin hi lam ah laipaa vive zangin tui na kilimzat hetlo bilbel hi. Ei tui zang photte adingin tui bek mah tawh siangtho zaw lai hi. Narita International Airport terminal ah khat vei awng ka pai a, tui tawh sawpna ding ci in hong kilahna bang a button ka meek leh ka taw ah lit ahih keh gulno khat peuh hong tum ding bangkhat in zeklua in (ka taw zia lua in) tawmvei sung ka ka ki-iip keeikaai hi. A sawtteh bel kingeinaseh ding dan bel hi veve hi.\nKawlgam ah kumpi nasem a ka om lai in ka vuanzipa a gik a hi a, a za-angg ahi zongin awng pai leh hong pusuah kik ciang a, a khut nul thuahna ding bang a pia masa nuam ka AEte uh a ki-tuh zawzen uh bang lo in, hih lamah a neu alian a kuamah peuh zattaang theih dingin kikoih pikpek a cidamna tawh kituak pha mahmah hi. Ngaihsut lah siam in mi khempeuh a’ding zong khual zo mahmah kicing sak zo mahmah ka sa hi.\nEi lam ah hi lam bang a, a zang taktak miliante a vuanzi za cih piante zat bek hi mawk tazen hi. Toilet (hi lamah rest room ci uh) pai khit sialsial a saban tui tawh khutsil tangtang ngiat pen mikim a’dingin sianthona pi pen khat hi a, cidam huai mahmah hi. Tua bek tham loh in zum sungah lungno khat peuh hong lut kha in teh cia upmawhna na neih sial aa khutbom nuh ding ‘hand sanitizer’ ci in khut bom nuh ding a baihsa in kikoih hi.\nAsia gam sungah Singapore khuasung a siangtho pen dingin kigen hi. Tua mah bangin a khua sungah “ Nang hang’ in khuasung nin sak kei in. Tua bang aa na nit sak leh dan Singapore $ 10,000 hong kigaamh ding..” hi cih bang in kidop nading lai (caution sign) tampi tak kisuang hi. A hi zongin hih lamah tua bangin signboard khawng suan kul nawn se lo in a mipite in tel khin gai lel uh aa, a inn sung inn pua bek hi lo in a khuasung uh siangtho sak thei mahmah uhhi. (azom omlai hi…) Agelh: Awn Za Pau\nPrevious: Chicago ah KHUADO hongsim tapeuh un\nNext: Kapteel Khuapi ah Zomi So velvel ei\nMinambup in La kibang neikhawmleng ~ Rev. Suan Khan Thang\nPu Henry Van Thio (VP) Hakha – Falam – Thantalang khuate paina pan


url: =Bangkok meileng Station ah Selfie akizaihsawm mi 2 meileng in nawkkha, numeikhat akhe kitan :: ZOMI DAILY\nposted on 8 February 2018 at 11:30 pm Lomkholna: News, Sawltak, Thailand, World\nThailand, Bangkok khuasung ah tuni Thursday zingsanglam in numei khatleh pasalkhat Selfie Photo akizaih laitak in meileng in nawkkha in nakliam mahmah cih The Nation pan kiza hi. Bangkok khuasung aom Samsen Railway Station ah tuni thupiang ahihi.\nTua atuahsia te ii alawm khatin agenna ah amaupen mi 3 apha uh hi a, Railway Station geiah zuzong ka dawnkhawm uhhi ci’n Police te tungah genkhia hi.\nSamsen Railway Station ah aom laitak un meileng khat paikhialian hi. Tua apaikhia Outbound meileng tawh alawmte nih Photo kizaihsawm uhhi. Meileng Station panin apaikhiat laitak Background in deih uh a, amau 2 pen Selfie Photo aki zaihsawm uh ahihi.\nTualaitak in adang meilengkhat tua Samsen Railway Station ah hongtunbeh hi. Tua atunbeh Inbound meilengpen mukhalo in, Selfie Photo akizaihsawm laitak in atungcil meileng in anawkkha cihi.\nSamsen Railway Station ah meileng in anawkkhak pen zingsang 4am hunpawl ahihi. Anawkkhak mi 2 tepen kum 28 aphakhin numei Walailak Sukama leh kum 25 aphakhin pasal Amnaj Nawantib ahihi.\nHih buaina thupiang aom ciangin Samsen Police Station ah ki zasak in, Deputy Inspector asem laitak ahi Pol Captain Wisanusak Sueb-in in hihvai bangci bangin Accident pianghiam cihpen hoihtak akansan laitak kici hi.\nDeputy Inspector pa genkhiatna ah meileng in Walailak Sukama kici numeinu ii ataklam khe nawkkha in kitankhia cimawk hi. Alawmpa Amnaj Nawantib penzong khua phawklo cihi.\nMore: California Bridge tungpan Selfie akizaihsawm numei khat kiasuk\nHih atuahsia mi 2 tepen Vajira Hospital ah kipuak sakpah uhhi. Police te’n Train Station ah akithuah CCTV Footage te hoihtak encian nailo uh a, hih aliam mi 2 tepen bangci bangin thu kibawlding cihpen ki theician nailo cih kiza hi. Sawltak #zomidaily\nPrevious: Japan ah vuuk limkiatlua in, lampi ah mawtaw 1000 val awkcip\nNext: Singapore gamsung aom Post Office khatah damiah lut, $3000 puakhia\nThupha ngah minam ~ Cin Lian Khai\nTedim Myone thuthang tuamtuam & Htoo Ee Lin thong khakhat kiading


url: =Malaysia ah Zomi Nam Ni siim phei - 2 - Zomi History Malaysia ah Zomi Nam Ni siim phei - 2 - Zomi History\nHome > Knowledge > Malaysia ah Zomi Nam Ni siim phei - 2\nMalaysia ah Zomi Nam Ni siim phei - 2\nZomi Nam Ni zatna mun ka tun khit uh, Zomi pihte tawh ka kimuh ziaizuai khit uh ciangin bel zan nitak a nawhsa a ka tai hehu khawng uh, gamgi lutna dinga immigration office thupi sa lua a maan zaih kha - palikte in ka phone uh hong matsak sawma ka maan zaihsa teng uh phiat khin dinga hong sawl laitak vua ka dipkuat dan khawng uh... ka mangngilh pah uh hi. Tua bek hilo, Malaysia paina dinga ni nih bek omta himah leh visa a sun a zana va ngen saan a ihmu man lo lianga khualzin vaihawmte kiangah va tu teta cihte ka phawk nawnkei uh hi. Nai 5 sung bus tuanga kitung ziau pen nai 8 ka tuan uh ka gimna khempeuh uh zong hong bei khin a nuamtaka Zomi 5000 val paikhawmte tawh Zomi Nam Ni zangkhawma khutbet ziahziah ding lam ka mitsuanzawta uh hi.\nPuankhai tawh maan kila:\nNai 11 hong sat leh hunzat kipan ding ahih manin tua ma in meltheih a tung masa pawlkhat tawh stage nunga puan kikhai THE 67TH ANNIVERSARY OF ZOMI NATIONAL DAY, 19-21 FEBRUARY 2015, KUALA LUMPUR, MALAYSIA cih kidawk dingin maan ka kila ngeingai uh hi. Zinmang Dr. Zambawi tawh ka lak khop theih ban vuah, Zomi lasiam minthang thak Muanpi (pasal aw leh numei aw tawh lasa siampa) tawh zong kila kha. Zogam Khampat khua pan hong zin Rev. Go Za Sum, Korea pan hong zinsuk Rev. Dr. Lian Ngaihte tawh zong holim bek hilo in maan kila kha in "gam tuamtuam ah om Zomite Zomi Nam Ni in hong gawm, hong kimusak hi maw" ciin lungdamna leh hamphatna gen khawm in Zomi hih hong angtan huai saan hi. Mipi lam hek in maan kizaih khit ciang ka khuadak leh mipite lak ah zong Zolia Zotaang hoih nono a kizemte leh nupi papi kizem sitset ban ah a tanote uh Zopuan hoih nono tawh a zem uh kimu ziaizuai a, eima omna ciat pan maan kila in tuni phawkna ding lim tampi ka kep sawm uh hong kibang tek hi.\nTuun sung khat piang...:\nNai 11 hong cin ciangin kikhop makai dingte in paungaihna tawh dawhsang (stage) kiu pan hong kidawk in dawhsang tungah hong ding dimdiam uh a, amau min leh hihna ciat hong kigen khit uh ciangin "Tuni Zomi Nam Ni nuamtaka zang dingin kong muak uh hi" acih khit phet un mipi khempeuh lungdam in khut kibeng pah ziahziah a, kikhop a kipan ding hipah hi.\nZomi khempeuh unau sa khat mi khat i hihna lahna la minthang "Tuun sung khat piang" cih la sa in mipi dingto in sa in khut kibeng ziahziah a, vei leh tak a omte khut kilen in "Zomi Nam Ni thupha" ciin ka kimaitai (nohset, greet) ciat uh hi. Ka taklam liangko tungah ka dakphei leh Zogam Labupi Pu Lengtong Pauno zong na ding khikhe a, khut kivaan in ka kisawk bat loh uh hangin ka kivaidawn tuah uh hi. Zomi sungah i mi minthang leh mi masate hih bang hun ciang a kim diamdiama hong pai ciangin nakpi takin Zomi i hihna vangpia in thupisak a, i khamuanna kibehlap hi. Zomi Nam Ni vaihawm makaite zong kimtak in tu dimdiam a, Zomi makai tuamtuamte zong amau tutna ding mun ciat ah kimtak in tu dimdiam uh hi. Ka taklam nawl lam ah Zomi Education Centre sangnaupangte lam lak thei lian dingin kithawisa in Zopuan silh in tu dimdiam uh ka muh ciang kei zong sangnaupang hi kik thei leng maw ka ci hi.\nKikhop makai dingte Zolia Zotang melhoih nonote ka muh ciangin nung kum Khuado a Zolia ngahte, Zotang ngahte hiveh ciin ka phawkkik a TS Khai la thu kawm in, (kei zong) 'la kik thei leng maw' ciin... khatvei khangno kik thei leng maw ka ci hi. I pallai, i khanlai, i hoihlai nite in hong ngaklo a, a ni kha in hong taisan a i khangno hunte, i nunnop hunte zong hong bei ding hiveh ka ci hi. Tua manin Zomi Nam Ni uangtak, nuamtak in a zatsawm a hanciam teta a ka angkawi ngaihno Sm Cingpi tawh a zinphei, a simphei mah ka hi uh hi. Pallai nite hong vul ding aw... Zomi lia leh taang aw, am un, am ni, am ni...\nMinam a hong piangsak, mite tawh liangko kikim a hong lamto, tu ciangciang Zomi te hong kempa kua dang hilo Pasian ahih manin Ama tungah vai khempeuh ap in hih ciang hong tunpih lungdam ko kawmin mimal khempeuh leh tuni hun ap in Rev. Thawng Ngaih Khup in 'Tapa Zeisu min in kong ngen uh hi' acih khit ciangin mi khempeuh in a ging thei pen a AMEN cih khit ciangin kitu diam a, lungmuang takin hun kizom to hathat hi.\nThu Kong Honna:\nSia Hau Suan Khai, President, Zomi Association of Malaysia in hong neih tak ciangin mipi khempeuh vaidawnna kammal kilawmtak in hong gen a, zin muakna leh tuni Zomi Nam Ni nuamtaka zang dingin deihsakna hong pulak hi. Hih ciang i tun theihna pen Zomi khempeuh i pankhop man hi ci hi. Mimal khempeuh pankhopna hang hi a, khua khempeuh pankhopna leh pawlpi tuamtuam pankhopna hi ci hi. Nopna dahna ah kinusia lo in genthei haksatna ah kihuh in kidon in kiveh in kikhoi in kidelh in i omna hangin i minam a etlawm semsemnate limtak in gen a, Zomi hih hong namtui semsem hi. Minam khat - eima gam hilo mi gam ah i om ciangin i nop i dah kitheihpih, kiphawkpih in kidelh ding, kihuh ding mah hi cih hong telsak semsem hi. Zomi khempeuh Pasian hong bawlna - minam khat i hih na mangngilhlo a mi gam mi lei ah zong eite hong bawlpa Pasian phawk a nisim nungta dingin hong vaikhak hi.\nZomite pilna..... Pasian sungah\nZomite khantohna..... Pasian sungah\nZomite kipumkhatna..... Pasian sungah\nZomite lawhcinna..... Pasian sungah\nZomi leh Zogam Lei..... Pasian sungah\nciin mipi kiko ziahziah in Pasian bekmah eite belh ding, muan ding, suan ding ahihna ka tangko ziahziah uh hi. Vanggam malep ka hi mai uh hi!\nZIS pan kipulakna:\nDr. Hau Za Cin, President, Zomi Innkuan Singapore in Singapore pan Zomi Nam Ni sim dinga pai khempeuh maitang lahna nei in mipi mai ah samto a, dawhsang ah kigual diudeu a dingsak in a min uh gen a, amaute in khutlam in mipi khutletna nei uh hi.\nPa Hang Khan Lian\nSm Vung Deih Cing\nSm Niang Sian Muang\nDr. Chinkhanlun Guite\nTg. Langh Biak Lian\nTg. Lian Sawm Sing\nSm Niang San Cing\nTg. Eric Suan Za Tuang\nLia Zam Khek\nLia Destiny Lun\nLia San Niang\nHihteng khempeuh maitang lahna neih khit ciangin Zomi Association of Malaysia te in kumlui a "Best Community-based Organization Award 2014" a ngah uhLungdampihna Laipi ZIS President mah in ZAM President tungah pia a mipi in lungdam khutbeng in khutkawite kitum ziazua a, nuam mahmah hi. ZAM leh ZIS pen mihing bang hileh nupa bang hi a, sepna vaihawmna khat peuh ah a kalsuan khawm ahih manin tukuma Zomi Nam Ni bek hilo vai dang tampi ah zong kikalsuan khawm ahih manin tutung in zong Sepkhopna ciin Singapore Dollar 1000 (tul khat) tawh a kisapna khat peuh uh (a diak in cimawh huhna lam ah) a zat ding uh ciin Pa Hang Khan Lian, Vice-President, ZIS in ZAM President tungah hong piaksak hi. A piak kawm in mai mahmah hong tung ding ZOSUAN TUAILAI KHAWMPI ah Zomi bup in i sepkhop, i kalsuan khop a kulna limci takin hong gen a, mipi kilawp mahmah a, "Kei zong ciah ningin ZTK siim ning" aci kihona kiza pah kawikawi hi. Zomi te mailam limci semsem hi.\nZIS President in, "Nang vai nang khut ah, nang thuneihna ah a om loh ciang bang na ngaihsun a? Nang leh nang zingvai kihawmlo in, mite khutnuai ah na nasep ciang bang na ngaihsun a? Hih mun ah na pute un Zomi Nam Ni zatna dingin khawlhun (leave, akhuan) hong pia kei leh bang na ngaihsun tam?" ciin mipite ngaihsut ding a gen khit ciang "Zomi Nam Ni hih banga i zatkhop nuam kasa a, mailam ah a nuamzaw tampi zangkhawm lai ding hi hang," ciin mipi tungah lungdamkohna leh lametna, ngimna pulak hi. Mipi khutbeng ziahziah in nuam kisa toto hi.\nZogam Zun Ni cih la ZEC lasakna:\nYoutube pan ka la deih mahmah khat pen tuni in Zomi Education Centre, Kota Damansara te in hong sa a, a lim tawh lak lailai uh ahih manin ka diangkhia dekdek hi...\nKnowledge 5:13:00 AM\nItem Reviewed: Malaysia ah Zomi Nam Ni siim phei - 2 Rating: 5 Reviewed By: Thang Thawn Tuang Guite\nKi dal theilo Jan 26,27 USA News\nUSA gam LaGuardia vanleng tual New York ah Monday, Jan. 26, 2015 ni-in Vuk tamluatna hangin mi 5,000 canceled uhi. Vuk khal(snowstorm) p...


url: =Singapore guta numei khat thukhenzum atun madiak in asisa in kimu :: ZOMI DAILY\nposted on 18 May 2017 at 7:51 am Lomkholna: News, Sawltak, Singapore, World\nSingapore gamsung vanzuakna pan van agugu “Shoplifter” numei khat thukhenzum ah thusitna akineihding nikhat kisap in asisa in kimu cih Straits Times pan kiza hi. Tua numei guta vanzuakna pan van agugu nupen nidang in Engineer khat hi a, atung a Photo pen ahihi. (Amelbang guktak mello cihnop huai phialmawk hi)\nTuanu minpen Goh Lee Yin kici a, kum 36 phakhin hi. Avan gukte pen S$6.10 mannei Gift Bag panin S$10,000 bang aman Valentino Dress kici puansilh manpha mahmahdong kihel hi. 2015 kumsung inzong van tampi gu kici hi.\nNungkum 2016 kuminzong S$30,000 val manneiding agukna hangin kiman ngeikhin kici hi. Tua S$30,000 bang amannei agukte pen Brand minthang tuamtuam ahi Kenzo, Louis Vuitton, Prada, Breville Oven cihte kihel hi.\nGoh Lee Yin pen 2005 pan 2007 kikal hunlai in van guknopna natna namkhat ahi “kleptomania” natna neihi ci’n ki ciamteh ngei hi. Ahi zongin tua natna anei avenkhitzawh zong van gusuaksuak veve hi.\n2011 kum inzong vangukna hangtawh thongsung lutzel pusuakzel cihi. Avanguk pen asumin S$97,000 bang a manneiding Hermes Handbags 4 ahihi.\nRelated: Singapore aom City Harvest Church pawlpi sum buaina\nTuanu pen Fernvale Lane, Block 405B ah asisa in kimu hi ci’n Wednesday ni in Police Spokesman khatin genkhia hi. ZD Sawltak #zomidaily\nPrevious: Malaysia, Bukit Bintang kuamsung tengah Operasi lut in gamdangmi 125 kimankhia\nNext: Indonesia ah pasal leh pasal aomkhawm kopkhat tawsawt “Canning” 85 veituak kithuak sakding


url: =OCT.22. 2016 ~ MUC\nAdmin 9:55:00 PM Articles, MISSION NEWS\nINN BANGIN OMNA MUN KHAT\nYuxin in leitungah piano sinna minthang mahmah Prayer Conservatory, Vienna ah piano sin hi. Yuxin in Sen gam pan hi. Pentecostal pawlpi sungah a om zawh kum 10 sawt khin hi. Ahi zongin ni sagih Sabbath thu thei ngei lo hi.\nNi khat a nu in Lai Siangtho a simna tungtawnin ni sagih Sabbath hong theikhia hi. A nuta-un a zak ngeiloh uh hong za ahih manun lamdangsa mahmah uh hi. Ahi zongin thuman le thuman thei lo uh ahih manin Pasian kiangah thungen uh hi. A sawt lo-in Yuxin in SDA biakinn khat mu kha hi. Hih biakinn ah va kikhawm hi. Pastor tawh zong hong kimu uh hi. Lai Siangtho tawh kisai a theihloh thu tampite pastor tawh hong kikum uh hi. Pastor in zong SDA pawlpi’ thuguilet le upna thute hoih tak hong hilh hi. Ahi zongin Yuxin in pastor’ gen thute thuman takpi mah hi ding hiam cih pen lungmuanna nei thei lo hi. Yuxin in voksa cihte nene lai hi.\nAustria hong tun ciangin SDA biakinn khat ah kikhawmin internet tungtawnin pastor tawh Lai Siangtho sinna hong nei hi. Tua hun lai-in Yuxin voksa ne hi. Ahi zongin pastor tawh Lai Siangtho sinna hong neih uh a kipan voksa ne nawn lo hi.\nA Tawpna ah tawlnga:\nFriday, Saturday cihte ah biakinn ah hong kikhawm hi. Hih kikhopnate nopsa hi. Tawl khat khitteh Yuxin in gamdang mite kikhopna biakinn khat ah hong kikhawm hi. Adventist pawlpi le upna thute hangn Yuxin hih pawlpi ah ki-ap ding hong lunggulh hi. Pasian’ vangliatna in ompihin, voksa ne nawnlo, Saturday ni-in van lei nawn lo hi. Ni kum May kha-in Yuxin in SDA pawlpi ah tuikiphum hi. Yuxin in Sen gamah ciahin Vienna gam a theih thute hawmsawn nuam hi. Yuxin in Vienna ah a om sungin Sen gama a innkuanpihte in Saklam Sengam lamah na lal uh hi. Tua mun ah Adventist thu-um mi om lo hi. Yuxin in a gam ah ciah ding hong vaihawm hi. Adventist thu-puak a thei nailo mite tungah a theih thuman thutakte hawmsawn ding hong vaihawm hi. Pasian in thuman a thei nailote tungah a thuman gen ding hong deih hi, ci-in ngaihsun hi.\nGamdang sangnaupangte kikhopna\nYuxin in gamdang sangnaupangte kikhopna ah kikhawm hi. Mexico pan Abigail in University of the City of Vienna ah Music le Arts sinin sangkah hi. Abigial zong hih gamdang sangnaupangte kikhopna biakinn ah hong kikhawm a, gam tuamtuam pan hong pai ahih manin, a tuahkhak thute kitheihpih ciat uh hi. Gamdang mi ahih manun khat le khat kihuhin, hih biakinn ah innkuan bangin nuamsa mahmah uh hi. Khrih sungah innkuan khat ahihna uh phawk thei uh hi.\nLorenzo zong Mexico gam panin University of Vienna ah PhD a sin sangnaupang khat hi.Aman zong hih gamdang mite kikhopna mun nuamsa hi. A diakdiakin Sabbath kikhop khitteh anne khawm thei zel uh a, tua pen nuamsa mahmah hi. Taksa an bek le nuntakna an nekhawm ahih manin hih munah kikhop ding pen lunggulh den hi. Sabbath School lesson thusinna, Suun hunpi cihte nuamsa hi.\nYew zong University of Vienna ah post doctoral sinning sangkah hi. Amah pen Ghanna gam pan hong pai hi. Ghana gama a kikhopna biakinnte le hih lai muna a kikhopna biakinn etkak thei zel hi. Ghana gam pan sangnaupang honkhat zong hih University of Vienna ah sangkah ahih manun Yew in inn bangin ngaihsun thei pah hi.\nHih gamdang mite kikhopna ah kum khat khit kum khat mi hong kibehlap den hi. Biakinn gol khat kisam ahih manin Sabbath School leitungbup sumpi in Vienna khuapi ah gamdang sangnaupangte kikhopna biakinn lam nadingin kipuak ding hi.


url: =Solkha tang nuai ah Tedim khuapi (9) ~ Hau Za Cin :: ZOMI DAILY\nposted on 24 January 2015 at 4:54 pm Lomkholna: Article, Hauzacin\nZokam tawh Lai Siangtho sanginn ahi Timothy Bible College and Seminary ah April 14, 2014 ciangin a 7veina Lukhunelkai Khukna nei ding uh a, tua hun ah Zomi leh Zogam ah a piang ngeilo America panin mikangte honkhat hong paito in Lukhunelkai khuksakna va neihpih ding uh hi. Nidang in Zogam ah gamdang mi peuhmah lut theilo a, tuhun ciang Kawlgam kihong ta, gam hoihta, a ut peuh kizin theita hi. Zogam sungah ka zin laiin Japan a ka lawmpa khat zong hong zinto a, nuamsa mahmah hi. A zi zong hong zinpih sawm lai hi.\nNung kum in zong Sia Harvester Khai tawh Kawlpi ah ka kimuh un aman USA pan a lawmpa Mr. Adam hong zinpih a, Zogam va hawhpih thei hi. Zogam leh leitung zong kimeltheih semsemta in Zogam zong naungek bang hileh mi theiin, nui theiin, lam hong pai thei dinga, hong khang hanhan in hong picing pahta ding hi. Tulaitak bel Bethlehem ah Joseph leh Mary te min khum dingin a zin laitak tawh kibang hi. A sawtloin min khumna kipan ding hi. Na innkuanpih te kiangah na min, na suah ni cihte na hilh khinta hiam?\nPasian in Zomite hong huaina a gen nuam ihi hi.\nSiangsawn Mun Hawhna: Tedim khuapi pan galkhua dak leng Siangsawn khua kimu ziziai a, gam nuam mahmah, mualbo hoih mahmah ah kimu zihziah a, i muhcil limlim pan nakpi takin pai ut huaiin va hawh ut huai sak se hi. Sia Rev. Nang Lian Kap tawh ama sanginn pan anne dinga hong zawn, Shillong ah ka sangkahpih Kimpi te kiang ka delh ma un, “Siangsawn na mu ta hiam, hong hawhpih ning,” hong ci a, kei zong ka ut giugiau leh ka gen ngamloh pen ama mawtaw tawh hong paipih vingveng in a mawtaw hoih lua mahmah ahih manin lampi kuak a om hang zong phamawh sa vetlo in sik phei ziauziau a ka tung pah uh hi. Zomi te tuanna dinga Japan te bawl mawtaw te pen khamtungah zong i sawlna peuh ah thumang tak in pai ziahziah lel hi. Japan te vante nangawn in Zomite thu mang mahmah uh hi 🙂\nSiangsawn khua ka tunni uh 15 March 2014 niin kongkhak cingpa na omlo a, ka mawtaw uh tawh ka lutsuak pah uh hi. Khuasung ka lut suak uh leh khualai ah Pu Pau Cin Hau maan leh a zi maan na kisuang a, tua mualsuang gei ah singkungpi khat kiposak in tua tungah vasa nam cin na tuangsak uh hi. Hong vakpih pak Sia Haupu in hong genna ah tua singkung pen Pu Pau Cin Hau in singkung nuai khat ah tu in a om laitak in a singkung tungah vasa namcih in nuamsa in om uh hi cih a lahna lim singkung kibawl hi ci hi.\nA sak ah paito in mualtungah ‘khuadakna innkhum’ khat kibawl tungah kahtoh ding ka sawm uh hangin nisa lua pian ahih manin ka kah kei kik uh hi. Tua mualbo pan zong khuadak leng gamlapi kimuin khuamui kai ziziai a, lungzuan huai in Zogam mual leh guam kimu ziziai hi. Thangdung leh Valvum lam khuate kigalmuh thei a, Ngennung leh Sezang, cihte zong kimu thei hi.\nTua pan in paisuk in inn neu cikcik kilamte bang hi ding hiam ciin ka dot uh leh Zomi te ngeina thu leh vante kepna hi ciin hong gen uh a, tuate et ding lunggulh in ka dong uh hi. Amau zong hong pai in Sia Haupu in kong hong honsak hi. Amau pen tua innte a kepna uh pen a mawkna hi a, Zomi Biakna a kem leh a khoi, a zuun hi a, tua nasepna hangin vantung Siangsawn mun ah mun nuam ngah in a kha uh tawldam ding cih upna nei uh hi.\nHih Siangsawn mun ah a lianpen leh thunei pen Sia Mang (Sia Kam Suan Mang) hi a, tuani Kawlpi lam ah na zin ahih manin ka kimu kei uh hi. Amah leh kei hong tonpih Sia Kap te ana kithei mahmah uh a, ahi zongin ka kimu kha kei uh hi.\nSiangsawn te in zawng leh sakuh cihte na khawi uh a, “Bang deihna hiam?” ciin ka dot uh leh “Na galte na it un,” cih pen – hih zawng leh sakuh te Zomi te an leh lo hong suam, hong neksak, hong gaihsakte hi a, tuate i delh a i kap zelte hi. Tuate khoi in hileng amau a it ihi a, thupha bawl i hi ci uh hi. Tua i sak lam ah Inn saupi, golpi khat kilam a, tua pen biakpiakna inn hi a, ahi zongin amau ‘sanginn’ cizaw uh hi. Pasian thu kisinsakna ahih manin pilna leh biakna thu sinna ‘sanginn’ ciin genzaw uh hi.\nTua i gei a mualbo tungah inn hoih mahmah khat kilam a a sungah Pu Pau Cin Hau lim leh a zi tawh a lim, amah bek India viceroy Chelmsford (?) in a pahtawina piakna puanpi silh laitak lim zong kikoih a, amah in Kha Siangtho angahna leh siampi a ngahna limte kikoih hi. Zomi inn khat kibawl in a sungah Zomi te van zat khempeuh kikoih a, ek-awng nangawn kibawl in ka neulai (Upate kam kawm pak leng) ka inn uh ka mitkha ah hong kilang vat hi! Sorry!!\nTua pan ciah pheiphei in laibu khat “HISTORY OF PAU CIN HAU’S SIANGSAWN PASIAN RELIGIOUS SECT by Parents and Elders of Siangsawn Model Village, February 2013” hong pia uh a, English in kigelh ahi hi. A kicingin damin hong gen kik nuam ing. A pai khempeuh in amau muh dan genna ding laibu khat (visitors book) na nei uh a, tua ah kei zong, “Thupi in nasep lianpi a sem uh hi. Lai kigelhte English, Kawlpau leh Zolai (Pau Cin Hau lai) leh Zolai (Cope Topa hong bawlsak lai) tawh kigelh leh a paite adingin kitel sem ding hi. Nasep thupi sa ka hih manin lungdam takin Ks. 20,000 (Kawlsum tul sawmnih) tawh ka mapang nuam hi. 15 March 2014. Hau Za Cin, Phuitong Liim,” ciin ka gelh hi.\nA thu kicing zaw a suut dingin hih Siangsawn vai koih ni.\nKa ciah lam uh ciang lampi ah Sial tampi kituak phei dandan a, Sial te gol in limci thei peuhmah hi. A sa nek ding hikhin lo in, a nawi nek ding, a no suak dingin a kikhawi zong tampi om hi.\nShillong sangkahpih te kiangah anne: Tg. Kimpi ci a ka sap zel pen uh zi na nei in Pa Kimpi na hi ta hi. Zi melhoih mahmah khat na nei in tanu melhoih mahmah khat na nei thak sitset lai hi. A nu Nu Lun pen Sia Rev. Dr. Go hauzacinChin Zam i nu tawh unau na hi sawnsawn hi. A pa Pa Kumar pen Pu Chin Sian Thang tawh nasemkhawm hi in Zomi Congress for Democracy ah amah makai khat na hi bek thamlo in ZCD te dialpi (banner) zong amau inn ah kisuang pah hi.\nZomi a it leh Zomi te a khual mahmah innkuan hi in, Nu Lun bang meh huan na siam mahmah a, a monu tawh a meh limtak hong huansak in Sia Kap tawh gilvah takin ka ne thei uh hi. Sangkah laia Khangno makai a ka zat uh ahih mah bangin Pa Kimpi pen na kizen mahmah a nasep hoih khat nei in Zomi khua tuamtuam ah zin kawikawi in mite khantohna ding sepna gina tak in mapang hi. Topa in Zogam leh Zomi a ding a sepna te uh thupha hong piaksak in, i gam khantohna hong hisak tapeuh hen. Lungdam mahmah hi.\nGil lah vah, khuahun lah nuam, zing nisuak lah sa lua nailo cih laitak in tuni a thugen dingte in “Zomi leh i maban” cih lam vive gen ding uh ahih manin ko zong annek khit phet in sawt tu man nawnlo in ‘ka maban uh’ GZA Khawmpi phualpi lam ka delh pah vingveng uh hi… (zop lai ding) Hau Za Cin\nPrevious: A (6) veina ZOSIAM nasepna lawhcing mahmah\nNext: ZYA Weekly News :: 09 January 2015


url: =KAMIDIK IN SAGIHVEI A TUK HANGIN THOKIK ~ MUC\nKAMIDIK IN SAGIHVEI A TUK HANGIN THOKIK\nAdmin 12:28:00 PM Articles\nMIKHEMPEUH TUK HI.\nKhalam tukna pen mikhempeuh sukkhak ahi hi. Mikhempeuh muh aa tuk om hi. Mi muhloh aa tuk zong a tamzaw hikha ding hi. Pukna pen nakpi-in puktawh kibang napi puahkikna ol pawlkhat om hi. Mawhna pen ngeina bang-a nei Christian kitam mahmah hi. A thokiklo pukna khempeuh pen sihna Hell sung tunna ngentang ahi hi. SDA signboard limbel napi Vantung Pawlpi sazian ah omlo tamzaw ding, ci-in muhkholhna sungah kigen hi.\nKo kiangah 3ABN25 Seventh-day Adentist Broadcasting Service tatsat lo-in kitangko hi. Biakinn sung sangin kitelzaw ahihmanin kha-an kivakna-in kanei den hi. Jesus pen biakna makai khempeuh muitum ahi hi. Ama thuhilh a ngaite nangawn in muhdahna thuak lawh hi. Ama teelsa Pawlpi or Minamte lakah tazo lo hi. A gamtatna khempeuh kizui zen hi. Singlamteh atun dongin khawllo uh hi. Mawhzong siamte pen Satan khutzat hi a, hangtak a mawhna pulakin teti pang ngam tha lakik ngamte pen Pasian tate ahi uh hi.\nKawk banglo pen vantung pan aa hong pai Pasian tapa ahi hi. Tua ahih ciangin tua mipa kamuh kanuam a, kei thanemna kicinlohna, pholakin teti pang dingin kamaizum kei hi.Tua mipa khahsuah lo-in kadelh tawntung hi.\nLaisiangtho pen Pasian leh Satan kidona thubu cileng kikhiallo ding hi. Satan lungsim zuauthu leh angsung khualna tawh minam khempeuh huzapin a suksiatna thu hong lak hi. A langlam panin Pasian sianthona, thumaanna, itna leh hehpihna kidim a, dikna tawh hong gualzawh pihna hong lak hi.\nLamkhat panin mihingte hoihna pen leikaang kizut hankhuk bangin genteh hi. Mihingte siatna pen lipkhaphuai Calvary singlamteh sihna tawh Jesu pumpi tungah hong lak hi. Jesu omlo hizenzen leh mikhempeuh in Calvary singlamteh sihna a thuak ding ihi hi. Ei tangin tua sihna kizo zo hi. Tua thu simloh leitung nate eek bangin kangaihsun hi, cise hi.\nPaul in ama thanemna panin Jesu hang-a gualzawhnate muibun takin teti pang hi. Misiangthote kilamkikna hanthotna hoihpen suak hi. Khalam thuthuk theilote in mawhna a lian leh a neu khen thei uh hi. Pasian mai-ah mawhna neulua omlo hi. Sawpsiang zawhloh ding mawhna lianlua zong omlo hi. A kisel khinkhian mawhna khempeuh pen Hell sung tunna hikhin siksek hi. C sungah bangzah M sungah bangzah ci-in ganan tawh simthei hizenzen lo hi.\nPasian maitang mu tawh kibang.\nCimawh zawngkhal takin kakawivak hi. Kei kawivak sungin kasanggam nihte pen Pasian naseem dingin kicial khin hi. Ka khalam dinmun hong muh uh ciangin lungnuamlo-in lai hong khak uh hi. " Lawm aw, lungneu kei in. ' Kamidik in sagihvei atuk hanginsagihvei thokik hi' kici hi" hong ci den uh hi. Lungsim ut mahmah napi leitung silehsa in hong mengcip ta ahihmanin katho zo mahmah kei hi. Tua hanthotna awgingte zaza kawmmahin Lawki gualnopna sungah nuamtakin ka om hi. Zolaam kici khempeuh kalaam thei hi. Khuangtum cileng lawki pupa ngeina khuangtum namkim katumloh omlo hi.\nZupi nunna munah khuangtumin, laamin, puknaingai-in lasa aa ka om latakin huansak lampi panin Pr Elisha Paul leh Pr Rualchinna hong dingin kigalet kawmin kanui uh hi. Pasian maitang bangin kamu hi. Kagei aa pa kakhuang pia in kadelh hi. " Pasian in a naseem dingin hong deih hi, zing ciang hong kikhawm in," ci'n hong zol hi. Ka kikhawm pah hi. Nipi kik ciangin tui kikphum pah in hong cingiau leuleu hi. Ka kiphum pah hi. Laisiangtho sangkah in, hong ci leuleu hi. Ka kithawi pah hi.\nKIHEHNEPNA HOIH TAWH.\nLaisiangtho sang' katuak ngawngaw hi. Kasep nang mun pen Yangon Ahlone ahi hi. Lawmte Yangon omnuam kituh uh hi. Keipen lau cihtakin kalau hi. Amaute in Yangon thupina leh omna nuam en uh hi. Ken ka nasep masuan ding ka en hi. Minam neu pilna neu Kawlkam nalzalzal lo khat pen bang suak ding cihtawh himawk! Pastor haute pen cina zatolum cihkhat omleh neektheih cikhum bawngnawi tawilitliatin hawh uh hi. Thungetna sangin cinate lungsim malhsak zaw uh hi. Ken bangtawh mai mu ding ci-in kadah hi.\nSDA sung katun aa kipan, Sia Phung Kai pen, Pa bang, sanggam bangin thukoh pen leh dotpen hong suak hi. Yangon paiding Tedimah kabaang hi. Kikhop khit ciangin hong ciahpih hi. Vaimiimciim hawpmasa-in kaman ciangun thu hong ngetsak hi. Ama naseplai tangthu hong sutpih hi. A photo suante hong etpih hi. " Kei kipatna hibang hi ei. Nikhatni ciangin katate in taangthu a mangngilh khak ding kalauna tawh hibangin a suang kahi hi" cingiat mawk hi.\nMidangte in ahauh-aliatnate uh suang hi. Aman bel kiniamkhiatna limte suang hi. A zi damlo hi. Nau nih leh thum tawh om hi. Vaimiim amah mah in su hi. Bawmlaang tawh sing pua hi. Sunin kuankhia-in Pasian naseem hi. Tudongin haksatna zawnna cihmawhna kathuak ciangin , tua hanthotna hangin khamuangtakin ka om hi. Christian te gualzawhna pen hibang ahi hi.\nKhalam thu-ah layman leh pastor kibang\nSilehsa tawh omlaiteng mikhempeuh thanemna kibang ciat lel hi. A tukte phong dingin Pasian in a tuktheite mah Pasian in zang zel hi. Kei thonuam aa kithawi laitakin kalawmpa pen nasep nakhawl leuleu hi. Leiletin buantang lakah lawi nung zui-in na om hi. Sanggamte nih in ahuh nuamin lampi zongzong uh hi. Haksatna hun taktak ciangin sanggam silehsa kinaite mah lunggim masa teitei hi. Minamdangte lakah minampihte mah lunggim masa hi. Koikoi-ah gam leh minam mahtawh mapangin Pasian Lungdamnathu tangko lehang, muibun pen hi.\nTedim Circle leader in Pastor Kip Za Nang a omlaitakin sanggam nihte mahtawh kikumin nasep guankik hi. Pr Kip mah in ordination hong forward ahihmanin kanih un ordained pastor kangah veva uh hi. Section committee member in hong koih hi. Circle leader, deparmental cih bangin kakhang toto uh hi. Pasian nasepna ah thasiallo-in kiseem a, Pasian ompihna leh hehpihna kangah tawntung uh hi. Hehpihna tam ngahte in hehpihna thu tangko leh muibun zaw hi. A tuk ngeilo, hehpihna phot ngeiloh mite pen teipan siamlo uh hi. Satan deih mithahaatte pen Pasian aadingin zong mithahaatte ahi hi.\nSection meeting hongsam uh hi. Union panin ulian nihtawh committee meeting katu uh hi. Sia Kip chairperson ahi hi. Kei aadingin sia dangte sangin amah zahtak piakhuai tampi om hi.Evangelist nasep leh thunget hanciamna kasim etteh tawntung ahi hi. Ordination zong ama hong forward hang aa ngah kahi uh hi. Meeting mankhit simin sumkempa innah zingan nitakan kine tawntung hi.An pen a lim theibel dingin kibawl a, lungdam takin ciak hethatin kane uh hi.\nAwih! ci-in numei khat patau hong kiko hi. Pastor khat namsau tawi-in hehlua kisa muk liingdaldalin hong pusuak hi. Ko a sanggam teng in a temtawi sutin kalai lunglung uh hi. Sanggam tengmah kikham ngam hi. Kuamah dang a kho ngam omlo hi. Innteknu bang a kawngah luai-in a khut langkhat tawh a tem sut vanvan hi. Thupi kasa mahmah hi. Siapite maitangah sisan tenglo uh hi. Committee pen eideih banglo thei a, gualleh hunin na kisa mahmah thei mah hi. Siapite Yangon a tunsuk uh ciangin, SDA tangthu ci-in tuathu bekbek genin nei uh hi. " Da-mah-sia" acih ciangin amah acihna hi sese hi.\nKum kiheihei a, tua bang nangawn Pasian hehpihna lianzaw ahihmanin, section officer ngentang,Union departmental dongah hong domto zel hi. Tanem thokikte aadingin teti panna khaupai semsem hi. A thokik thanemte hangin midangte in Pasian hoihna telmuh thei semsem hi. " Hih lungdamnathu hangin kamaizum kei hi"\nConference moved kipathun.\nSumbawlte hong tuahpha hon uh laitak ahi hi.Degree kiteh bang hieh 100* khawng hiding hi. Kei zong Evangelist kathahaat hunsung ahi hi. Tua hunin member hong mu ngeilo tawm mahmah kha ding hi. Lay member te khanglo lawpmahmah hunsung zong hipah hi. RB makaite nak thahat mahmah uh hi. Conferenc utna pen mikhat bek hangtawh hitheilo hi. Khat leh khat kimuan laitak,kihuzapin ki-itna leh kimuanna tawh a nop mahmah laitak ahi hi. Ki thutuak takin Conference move dingin kipankhawm ahi hi.\nPr Thang Siangh. zogampalpi@yahoo.com


url: =Ka Zi Nik ~ Hau Za Cin :: ZOMI DAILY\nposted on 17 November 2015 at 10:25 am Lomkholna: Article, Hauzacin\nZonik a gensawm ihi hi. Minam kizepna puante a mel a etlawm mahmah hangin a puan, a khau gina khinlo hi cih ka zi nik ka nawt ciangin ka thei hi. Amau nasepna ah a kum khat khatvei Nitak Annkuang Umna (Corporate Dinner) nei den uh a, tua bang hun ciangin eima minam puan ciat silh ding ciin a office uh pan zasak uh hi.\nPuansilh ding cih ciang numeite pen lawp mahmah uh a, amah zong lawp mahmah in a Zonik sawp pah hi. Kumsim silh ahih manin kum nihna bang bek ahih hang a sawp simin a keu ciang nawt kul a, a man zawzaw in puan ka nawt zel uh hi. Tukum pen a puansilh ding lunghiang pian a, kumdang zong ka silhsa hi ci pian hi.\nBanghang hiding hiam ci in ka dottel leh “a puan” ciziau hi. Zopuan pen a mel hoih mahmah hi. A silhte zong kilawm mahmah hi. A gei pan en leng lah hoih, a gal pan mu leng lah hoihsem, a gensiatna ding omlo hi. Ahi zongin khatveivei ciang “a puan”, a khau pen hoihlua lo thei a, tua manin khatvei nihvei sawp leng nem pahpah hi.\nZomite zong leitung khantoh tawh kituak in van leh na a hoih, a siang sitset cih khawng a deihta, a theita ihih manin i khantoh tawh kituak in i van leh nate zong a hoih theithei in i bawl ding, i gat ding hiveh aw cih hong phawksak hi. A dawk ding teng a seel ciang bekin puan leh nik i silh i teen hunte in damdam in hong khengta a, lawm leh gual lak ah a hoih a kilawm taka i kilat ut hun hita hi. Mite mai ah Zomi a neusak nuamlote i hita hi.\nTua ahih manin puan bawlte, siamngante in khau hoih mah hong zangin a zuakna zong a sum tam deuh mai leh ahoih tam cih khawng hong ngaihsun sak hi. Minam puan diakdiak pen minam kidemna ahih loh hang ‘koh minam hi bang hi ung’ cih lahna ahih manin a quality hoih semsem leh mite lak ah i mai ngal semsem hi.\nA mel a sa ah Zomi te puan zaha hoih leitungah a dang a om tuankei hi. Zomite minam puan zaha etlawm leh hoih ka mu nai tuan kei hi. A gial dan, a kizep dan, a tung gial, a phei gial a kilawm linlian in a kigeel, a kihelh hi a, zolia te duangtungah a etlawm penpen puan leh van ahi hi.\nA mel leh sa a etlawm mahmah bangin a puan leh a khaute zong a hoih theithei mailam ah zang toto leng i minam mite in hong zahtakna uh khang semsem ding hi. Mite in zong Zopuan hong deih in hong etteh ding uh a, Zomi hihna hong angtanpih semsem ding uh hi. Zopuan leh Zovaphual mahmah kituak in kilawm a, Zomi te mit ah zong a etlawm pen hiden lai hi. Hau Za Cin\nPrevious: Ka muhpak US Gamthu pawlkhat – 52\nNext: Life without purpose is killing ~ Dr. Ngul Khan Pau\nThai te’n Kawlgam ah Hospital nasia mahmah 2 lamding


url: =India gamsung ah Zawngtawh aomkhawm numeino khat kimukhia ~ ZD :: ZOMI DAILY\nIndia gamsung ah Zawngtawh aomkhawm numeino khat kimukhia ~ ZD\nposted on 8 April 2017 at 2:37 pm Lomkholna: India, News, Sawltak, World\nIndia, Uttar Pradesh State sung aom gamsung khatah numeino kum 10 pan 12 kikalkhawng aphapanding khat ki mukhia ci Yahoo pan kiza hi. Tua numeino pen gamsung ah Zawng “Monkey” tawh kikhawlkhawm in aom hi a, niklehpuan zong bangmah silhlo cihi.\nGamsung ah aomcipzawh sawtsimsim hikhinding in ki ummawh a, ganhing bangin gamta cimawk hi. Lam apaiciang inzong akhut ganhing bangdan in leilak ah ngasuk a, gamsung ah zawngtawh akithuah sawtsimsim phakhin ahih manin zawng bangdan in agamta hiding in ki ummawh hi.\nHih numeino pen pauzong mahbang theinawnlo hi. January kha sungin gamsung panin aki mukhia hi a, Police te’n mimang ki Report te sungah hihbangdan aomkhahiam cih kankawikawi uh cihi.\nAn anekciang inzong leilak ah akam tawh tawmsuk in ne cimawk hi. Gamsung pan aki hotkhiat khitciangin Bahraich aom Hospital ah kikem a, tu inbel mihing tawh kibang zawdeuhdeuh ta hi ci’n Chief Medical Superintendent khatin genkhia hi.\nVideo etnopleh: ‘Mowgli’ Girl found LIVING with monkeys can’t walk and talk like\nGamsung ah singtomding in apaite’n hih numeino pen zawng tawh kithuahkhawm mukha uh ahih manin Police te zasak uh a, tuapan in aki mankhiakik cihi.\nNumeinu pen puanzong silhlo in zawngtetawh kikhawl hiathiat lel uh a, singtom te’n numeinu amatsawm uhciangin zawngte hehin na lehnawh khiatzaw uh cimawk hi.\nPolice te aki zaksakkhit ciangin Kararniya Ghat Forest sungpan in Police Officer te’n honkhia kikthei uh cihi. Police Officer pan ahot khiat laitak inzong zawngte’n natotbawlgawp uh a, ahi zongin numeinu pen mawtaw sungah atuanpih khitciang in taipih vingveng cihi.\nAlso read: India ah naungek suakcil khat ahingtangpi in leisung ah kiphum ~ ZD\nTulaitak pen zato ah kikemlai a, anu apa kua hidinghiam cih kikansan laitak cih kiza hi. ZD Sawltak #zomidaily\nPrevious: Mandalay ah Thingyan tuibuahpawi hunsung Security khauh mahmahding ~ ZD\nNext: ZIUSA Thupulakna: US gam KY State a Refugee Resettlement vai


url: =A lawhcing khangno khat suahnading thusim 10 te :: ZOMI DAILY\nposted on 28 November 2017 at 9:01 pm Lomkholna: Article, Dongmung, Youth\n1). Na nu le pate’ hauhna tungah kinga kei in! Zingciang mi khat hong pai in hong khem kha dinga, na neihsateng na suplawh kha ding hi. Nang mimal a na sepkhiat theih nadingin hanciam in!\n2). Pasian in mikim tungah kivakna(talent) khat ciat hong pia hi. Tua na kivakna adingin thungen inla, thei khia in; tua tungtawn in kalsuan khia in. Tua hileh tua na kivakna pen nang ading thupha hong suak ding hi.\n3). Mite’n a kivakna(talent)te uh zangin sum tampipi a ngah laitak in social media ahi… ping, tweet, facebook le adangte zangin na hun mawk beisak ken! Pilvang takin zang siam in; banghanghiam cihleh hih social media lam a neite in ei hong zangin sum tampi ngah lawh uh hi.\n4. Ahoih nate phat ding thuhoih mahmah khat ahi hi. Ahi zongin pilvang taka phat theih ding kisam hi. A kisamlo thute… gentehna football le a kimawlte thu peuh kinialna in na hun beisak kha kei in..Nang thu mite in hong gen uh ciangin zongin ngaihsun mahmah in!!\n5. Nulepa paktat gualnopna khawngah nuamsa kha peuhmah kei in. Tuate in na nuntak khualzinna ah thupha hong pia hetlo dinga, kamsiatna le guallelhna bek hong tun ding hi.\n6. Na maban na ngimna le na tupna na tangtun sak theih nadingin hong huh thei numei/pasal kician ngah sawm zaw in..Numei/pasal tawh kop loin khatkia kilawhcing thei taktak lo hi.\n7. Haksat buainate nangkia a vaivensak theih ding hanciam in. Hihin nuntakna dingin a thupi mahmah khat ahi hi. Midangte peuh eeng in mau dan lian bangin sem mawkmawk kenla, amaute kalsuanzia etteh kawmin nang nuntakna sungah zang in!!\n8. Teep le muam, zu dawn thai kapte kidawm in; hite in na nuntakna hong siasak ding hi. Ahi zongin mi tawh kikholh theihna ciang ding khat in zang thei lecin zong sia lua sam lo hi.\n9. Midangte huh dingin na lungsim puah inla, na kim le paam a om mite huh in. Tua bangin mite na huh theih khit ciangin amaute lungsim in nang ading thupha naak khat hong suak ding hi.\n10. Ahi theilo/a piang theilo ding banga kilang thute ngaihsun khia inla, a hithei khat in piangsak in. Mi thupite in mun khat panin kipan khia uh hi. Semsuak teta inla, thupha ngah kawmin mite ading thupha suak in!!\nNote: “THESE ARE THE 10 TIPS FOR A YOUTH TO BE SUCCESSFUL” cih thulu tawh kigelh ei lai in kong letkiat ahi hi. Credit: nairaland.com\nPrevious: Phone zangkawm in khetulsang abulh numeikhat akhe hawkguamsin ah awksak\nNext: Hongki lamdang sakthei kammal te


url: =Na dau apai nuam hiam Luka 5:7 :: ZOMI DAILY\nposted on 31 May 2016 at 5:27 pm UTC+9:30 Lomkholna: Biakna, Khawmpau, News\nKhatvei Gennesaret Tuili gei ah Zeisu ding hithiat in aom laaitak in Mipi te in Pasian’ thu zanuam in Zeisu hongnehcip uh hi. Zeisu zong akhua daak leh tuigei ah gunkuang nih aom amu a, Tua gunkuang nei ngasa beng te a gunkuang pan un tuakkhia in tui sung ah angeen te uh asawp keei amu hi. Tua gunkuang te sungpan in Simon Peter akicipa I gunkuang sung ah Zeisu tuang a leitawh tawm akigamlaatna mun ah na gunkuang hotpheidih ve ci in Simon kiang ah Zeisu in a ngen hi.\nTuaciang in Zeisu Simon gunkuang sung ah tu a, tua laai pan in mipite thu thuhilhna kipan pah hi. Thu hilh na aman ciang in Simon kiang ah Tuithukna lam ah na gunkuang hot inla nangeen tawh ngasa khuh in aci hi. Ahizong in Simon te peen zantha paai ngen ana khuh kawikawi sa bangmah manlo a lungkia dikdek a ana om uh ahihman in akhuh hang ngasa manding in kilam en hetlo a, Sia aw zanthapaai ngasa ka khuh uh hang in khatzong makei ve ung aw.,, ahizong in nangcih ahihciang khuhpong ning ci in dawgkik hi.\nNgeen akhuh peetpeet leh zantha paai amatlohsa na munpan ngasa tampi tak man a angeen bang kikeek dektak liang hi. Amah zong nuamlua mahmah ahihman in agunkuang khat zaw a om alawmte akhut vanpah ziahziah in alawmte zong agunkuang uhtawh ongpai in agunkuang tegel dim un ngasa guang uh ahihman in tuisung ah tummang dektak liang uhhi.\nTuni in Inuntaakna sung ah ahizong in I innkuan sung ah ahizong in, isep ibawlna ah ahizong in, sumbawlna, pilna sinna ah ahizong in lawhsam kisa in, daupailo kisa in lungkia thaneem in I omkha hiam? Peter zong zantha paai ngasa beng in khatbeek zong manlo in lungkia thaneem in om ngiungeu hi. Ahizong in Zeisu tawh kimu in Zeisu ading in mun apiak ciang Zeisu in Peter kisap naak tel lua mahmah a, Peter in lamdang asakzahkhop in Peter ngenkhuh nading mun ah ngasa nakoih hi.\nTua Topa in nang le kei biak Pasian hi a, Peter bang in mun ipiakding bek ongngak a hi hi. Inun taakna sung ah, ilungtang sung ah tuni in Zeisu munpia in amah sam lehang, Sangkah kah taleeng igualzawhlohna sa mun, Sumbawlbawl taleeng imeet theih mahmah lohnasa mun, naseemseem taleeng sum ikholzawhlohna mun, Gamdang paitaleeng idau apaitheih mahmahlohna munte mah ah Zeisu in lawhcinna, gualzawhna nakoihsak ding a, ong daupaisak kik ding hi.\nTua Topan minthanna ngahtawntung ta hen!\nPrevious: Dah mahmah na thu ~ Rev. Thang Suan Langh\nNext: Daw ASSK ih umzo diam?


url: =Global Zomi Idol vai taangko kikna :: ZOMI DAILY\nposted on 4 November 2014 at 11:47 pm Lomkholna: News, Zomi, ZOMUS\nDear It le zahtak Zomipih khempeuh aw, Global Zomi Idol ahih kei leh Zomi Idol (Global) ci in leitungbup a huam “Zomi Idol (2015)” a bawl ding ih hi hi. A beisa in a masa penpen Zomi Idol (2007) pen Rev Dr Zam Sian Khai (USA) thumuhsiamna leh deihsakna tawh Pu Lengtong Kam Khen leh Pu Rev Dr Sian Za Lal@Zogam Lalpu te makai-in Yangon khuapi a om Tedim Baptist -Church ah kibawl hi.\nTua lai ah Tg Do Suan Khai@Khaikok (Sezang ) in Zomi Idol ngah hi. Yangon khuapi a om Zomite’ la kidemna a hi hi. Yangon khuapi a om Zomite sung ah Zomi Idol tawh kisai thumuhna lianpi hong piang khiasak a hih manin thupi mahmah hi.\nA beisa a ih sepkhiatnate tungtawn in Idol tawh kisai in Zomite sung ah khanlawhna leh khantohna tampi hong guan hi. Tua tawh kizom mah in Leitungbup a om Zomite kipawlkhawm in Leitungbup ahuam Zomi Idol (Global Zomi Idol) tel zo leng cih lunggulhna liana lianpi Central ZOMUS in hong nei a tua thu GZA makaipi te tung ah kipulaakin hong thukimpihna tungtawnin Leitung gamtuamtuam a ZOMUS te leh Zomi Innkuan tuamtuam tawh sepkhop ding in a kigeel a hi hi.\nTua hi-a tu in Zomi Innkuan USA(ZIUSA) EC in thukimna hong zasak kik khin uh hi. Gamtuamtuam a om Zomi Innkuan tuamtuam te zong tawh kithuzaksan laitak zong om hi. Tua mah bangin a munmun a om ZOMUS kipawlna te zong thukim khin tek uh hi. India gam a ih sanggamte in Zomi Artist Association (ZAA) cih kipawlna lianpi khat nei uh a tua te zong tawh sepkhop ding lungkimna ZAA president Pu Thuam tawh phone tawh kithuza khin ih hi hi.\nFinal kidemna ding a mun tawh kisai in Plan A, B, C cih kigeel hi. Plan A pen gamthumna leh Zomite tampenna ahi Tulsa, USA kiseh hi. ZIUSA in zong innteek hong sepsak ding EC thukimna hong zasak khin ahi hi.\nZomi khempeuh mapang khawmni. Zahtakna Lianpi tawh, Vekpi tangin, Rev Suan Khan Lian@Lianpi (GS, Central ZOMUS, Yangon)\nPrevious: Tulaai Leitung Thuthang Tuamtuam Updates November 3, 2014\nNext: Dahpihna Pulakna ~ Tg. Zam Tuan Tung\nala ding pen ei deih telding maw or CENTRAL COMMITTEE telsak ding sya Lianpi


url: =Hoih den teh (21 – 30) ~ Tdkhen :: ZOMI DAILY\nHoih den teh (21 – 30) ~ Tdkhen\nposted on 6 November 2017 at 2:59 pm Lomkholna: News, Tdkhen\n*** Na lawmngaih pen in hong nusiatleh, nang zong a hoihlohna pen etsak ziau in; gu-lehna hoih pen hi. Ngia khat in leenggah bawkkhat diandianin, ban zo lo ahihmanin, “Thuklua teh” ci-in nusia vingveng hi, kici hi. Hih paunak pen hoih mahmah hi.\n*** Na lawm ngaih in hong sih sanleh, meingong tagah hih nading tawh kipelhna zong hithei hi.\nHOIH DEN TEH : 21-30 dong zom leuleu ni!!!\n21. Dahna kahna na tuahleh, nahoih a sem na hi hi. Lamet-bei mite ahehnem na hiding a, lungzuang khuangaite a tutpih na suak ding hi.\n22. Mihau khat in mizawngte ahuhna leh mizawng khat mah in a zawnpihte a khamuanna pen a mat ngah zah uh a kikim ding hi. Kihuhna pen lungdam ding deihna hi a, ki khamuanna zong lungdamna mah ahi hi.\n23. Nu leh pa’ thu na nialleh na hai loh man ahi hi. Nial lo a, a mang lote sangin nial a, kisik a, a mang kikte mipil ahi hi.\n24. Mi tampite’ huat khat na hihleh na lian sem thei ding cihna ahi hi. Na ut nakleh thakhat thu in mi tampite na kipak sak thei hi.\n25. Mite’ muan leh suan kimlai, kamsiat thu tawh, “Muante muan loh suak” a cih na batleh, muan mah na hidenden thei hi. Mizawngkhalte’ lakah va kihel-a, a thuakpihpih na suak ding hi.\n26. Pasian’ nasem, a lawhcing lo, a daupai lo, a kisiacip nahih phialleh, na lianpi a sem mah na hi veve hi. Kha mite a thacialcial na hi hi.\n27. Makai nasepna ah gensiatna, mawhsakna, langpannate na tuahleh, na lianpi a sem mah na hi veve hi. Nasepna thu na telcian nakleh na lawhcing ding hi. Haksatna tampi kantan a, mual a suakte, makaite’ makai ahi uh hi.\n28. Innkuan sung makai na hih a, na zi na tate tawh ma-pang khawm thei lo-in, innkuan etlawm lopi khat na hih phial lezong, na lianpi a sem mah na hi veve hi. No’ innkuan kisiatna hangin innkuan dangte in na pillawh pah ding uh hi.\n29. Ih hoihleh hoih vetin, i-siatleh sia vet leng na lianpi kisem thei zaw ding hi. Banghanghiam cihleh migilo i-cihte pen mipil teng hi zaw a, siat hun leh phat hun a zang khawm theite ahi uh hi. Gitlohna a masakte mithupi dingte hizaw a, khasiat sak loh ding thupi hi. Ih muan, i-suanpi dingte hong hidinga, makai dangte lakah a gualneek pawl hong hilel ding hi. Pilvang taka vetna in na lianpi a sem thei zaw hi.\n30. Gilo i-cihte leh vet i-cihte pen a lungtangpha teng hilel a, makai dinga hoih teng hi zaw gige hi. Tua mah bangin:-\n(1) Mosi zong lungtangpha in, a mipihte a hotkhiatna ah mikhat that a, makai lianpi a suak hi.\n(2) Paul zong lungtangpha in, Khristiante bawlsia gawp a, a bawlsiat mite’ thu(Lungdamna thu)mah Gentail mite’ tungah hong puak zo pah hi.\n(3) Samson zong a nu, a pa’ thu a manlohna mah zangin, a galte a honpi in a that zo hi.\n(4) Judah in Jesu a heekna sum teng tawh, mikhual a si-te kivui nading haan mun, thupha bawlna mun khat ki lei hi.\n(5) Paul in zong Pasian’ na a semkhawm theilote’ thu a genna ah, “Bangbang hileh lungdamna thu a kihilh mah hi veve” a cimai ta hi.(Filippi 1:17-18).\n(1) Ei sia ding, i-siatna tungtawnin mite na pil ding, i-siatna hong huh kik thei ding uh hiam?\n(2) E’n lem’lawh nei lo ding, mite in na lawhcin pih ding, lungdam’ hong ko kik thei ding uh hiam?\n(3) Ih pumpi i-keploh manin ei khansih ding, mite in pil’lawhin na khansau lawh ding, i-tungah meetna hong om kik thei ding hiam?\n* Ei’ kisiat nading zangin mite thu hilh kei ni!\n* Ih Innkuan khuadak sakin mi’ innkuan khalumsuah kei ni!\n* Ahang’ i-theihloh, sia-hil i-batnate, hong siampa’ sazian sungah a om ding hi. Tdkhen\nPrevious: USA, Texas State aom biakinn sungah kikhop laitak thautawh kikap in mi 27 si in tampi liam\nNext: Naupang kum 5 aphapan khat Cancer natna nei ahih manin anu apa te’n zato ah nusia\nKap Sian Dong says\n9 November 2017 at 5:41 am\nTha ngah mah mah ing, na khat peuh peuh pen a khiat na om vive a piang a hih lam phawk ing.. Nang khial na khat tung tawn in mi khat in lam man na muh lawh dg cih pen zong a hoih masa a hih loh hang in.. a sia lam pan a hoih ve ve suak ve ve hi. A ban ding ngak lah mah mah ing ei..\nMalaysia gamah lungphona neite kipankik leuleu ~ Thang Khan Lian


url: =Malaysia gamsung thukham palsat “Crime List” sungah suzuak mah tampen :: ZOMI DAILY\nMalaysia gamsung thukham palsat “Crime List” sungah suzuak mah tampen\nposted on 1 June 2017 at 2:20 pm UTC+9:30 Lomkholna: Malaysia, News, Sawltak, World\nMalaysia gamsung thukham palsat in gamtatna “Crime List” aki etcian ciangin suzuak “Prostitution” vaimah tampen cih theStar pan kiza hi. Numei kizuak “Prostitution” nasep asemte pen atuamtuam in ki selsim a, Spa Therapists cihmah, Reflexologists cihmah minvawh in asem tammahmah cihi.\nAdiakdiak in tuabang in Sex Worker ahih keileh Prostitution asem lakah gamdangmi tammahmah cihi.\nTuabang in Malaysia gamsung ah akizuakding dingin apai tepen gamsung Immigration Rules apalsat banah Moral zong sukha mahmah hi ci’n Malaysia Immigration Department pan thunei Director-general Datuk Seri Mustafar Ali in genkhia uhhi.\nProstitution bekthamlo, Malaysia gamsung ah gamdangmi Criminal Activities tuamtuam asem tammahmah cihi. Tuate lakah Kidnapping, Robbery, Human Trafficking, Murder cihbang in thukham palsat in gitloh gamtatna tuamtuam tammahmah hi.\nTukumsung January pan May khasung, kha 5 sung bekbek inzong Malaysia gamsung panin gamdangmi “illegal workers” akigawm in mi 23,000 ki hawlkhiakhin, agam uhah kipuak “Deportation” kibawl hi ci’n Immigration Department Director in genkhia hi.\nMalaysian gammi te’nzong agamsung ah gamdangmi te utbang in agamtat uhpen diksa hetlo uh a, tuavai tawh kisai inzong Immigration Department Director pa’n mipi te na lunghimawh kei un, avek in ki siansuah ding, agamah kipuakding hi ci’n genkhia hi.\nImmigration Department te genkhiatna ah tukumsung bekbek inzong Bangladesh gammi 4200 ki hawlkhiakhin cihi. Tua aki hawlkhiate lakah mi 621 tepen Kidnapping leh Robbery vaitawh thukhun palsatte ahi uhhi.\nIndonesia gammi zong mi akigawm in mi 6849 ki hawlkhia khin a, tualak ah i 621 tepen Human Trafficking leh Drug Trafficking vaitawh akisawhkha te ahi uhhi.\nTukum March khasung inzong Malaysia, Ipoh khuasung ah Kawlgammi numei akizuak mi 19 kimankhia cih thuthang kiza a, Kawlgammi khat ihhihna tawh zaknopmello hi.\nRelated: Penang ah Kawlgammi nih kitawngin temta tawh kidawtliam\nPenang khuasung ahzong Kawlgammi te ngongtatna pen tusung phadiak kilimzak mahmah a, gammi te’nbel hong nuamtuam hetloding himawkmah hi. ZD Sawltak #zomidaily\nPrevious: Sang pilsinna leh kivakna ~ Bob Tuangpi\nNext: President Trump’s Washington Hotel ah pasal khat thau pawlkhat tawh kiman


url: =A Nasemte khat in Huzaap - Zomi Adventist Innkuan\nAma’ giltuui veva en kawmkawm in, “Kei zong tua dan in ka hih thei peuhmah tam maw,?” ci kawmkawm in a gil zawtzawt hi.\nGeoff ahihleh pong 290 (kg 130) gik zen` hi. Kum 10 sung sitset bang sikhang le lungtang kinawhsai luatna natna thuak khin hi. Hanmual lampi pheiizuih hak lo ding`, ci-in amahmah ki ngaihsun hi.\n“Na uut pah naak leh tuni zongh kipanpah thei lel ni ei.” ci hi.\nAnih un Solomon Island Housing Limited zumpi panin hong ciah in, tuipi geii singkung liimliap nuai-ah minit 45 sung khawng thasaanna, exercise hong bawl khawm uh hi. Setkan 20 sungkhawng bek thasaanna nangawn Geoff a’ dingin hanciam pii mah aa, hanciam hong kuul pian mawk hi.\n“Ka kipat ciil ni in, setkan 20 nangawn pen cinh lah dekdek ingh. Ahizongin setkan 5 ta bang ka behlap zawh ciangin ka lungdam mahmah hi. Tua daan in nisim in tua tanh ta khawng ka behlap zawh tohtoh nadingin ka hanciam hi” Geoff in ci hi.\nTua bangin ahih tawntung ciangin a gihna nakpitakin hong kiam a, midang tampite in zongh hong zom ziahziah ta uh hi. Herik in tua bangin makaih a, Geoff in ahih theih bangin huh den hi. Tu-in ahihleh pawl tuamtuam, biakna tuamtuam pan in mi 200 val bangin nipikaal khat in ni li ta, Adventist te’ neih cidamna ding aa thasaanna innpi sungah thasaanna nei dingin hong ki kaikhawm den ta uh hi.\nAhihna peuhpeuh uh thungetna tawh patpih in thungetna mah tawh tawppih uh hi. Kaalkhat in khatvei ta, tua a pai mite’ mimal teci panna dingin hun khenkhia uh hi. Herik le Geoff in neekledawn a thupi mahmahna bulphuh ngiat in hanthawn den uh hi. Amaute’ ngaihsut hoih piakna te pen Ellen G White tungtawn vive ahi hi.\nTu kuata Sabbath 13na mission sumpi tawh “Save 10,000 Toes – Kheme 10,000 te Honkhia in” cih geelna lianpi ahi, Solomon Tuikulh tunga teng mite’ zunkhum natna dona dingin kizangh ding hi. “Save 10,000 Toes,” pen 2017 kum beilam in a ki hongg hi-a, Herik le Geoff te’ nasepna ahi hi. Sabbath School mission sumpi nong piak ciat manun nakpi takin lungdam mahmah hi. Topa’n thupha tampitawh hongthuk kik ta hen.\nSee also Tuahsiatna in Hongnawk Ciangin\nMSS 9: Khrisian Laibu ahilo khat tawh Gupkhiat\nMISSIONARY DING A, PIANG NGIAT\nPrev post ZSS Lesson 5: Kamsangte Kahna\nNext post Can Our Dead Speak to Us?


url: =BANGHANG ZOGAM AH AN KIKHAMLO DING HIAM? Gelh - Pu Vum Son - Laibu Saal\nHome > Thuluui/Articles > BANGHANG ZOGAM AH AN KIKHAMLO DING HIAM? Gelh - Pu Vum Son\nBANGHANG ZOGAM AH AN KIKHAMLO DING HIAM? Gelh - Pu Vum Son\nI Theih Ding Thu\nMihing, ganhing, ngasa, singkung lopa, nuntakna anei khempeuh in amau an ciat nelo in, a nungtatheilo, a khangtheilo, a damtheilo vive i hi hi. Mihing in an nekeileng puksi ding hihang.\nTua mah bangin Nganhing, Lopa, Singkungte in annek ding neikei leh siding uh hi. Mihing, Ganhing, Singkung lopate in tui dawnlo ann nelo-in a nungta thei omlo hihang. Mihingte leh Ganhingte in bang anne i hiam cihpen gen kikkik kullo-in tampi theikhin hihang. Ahihang bang an pen ei ading a hoih hiam cihpen a theilo tampi om hihang. Tua pen hih lai sungah hong atkei ning.\nHih lai ii ngiimna a bulpi pen Singkung-lopate Zogamah bang ci-in khangthei, hoihthei ding hiam cih ngaihsutna hong pianuam hi-ing.\nGamdang, Mikangte gam ka omna pen kum 40 valta hi. Tua sungah, na sungpan napiangte zonna leh Leitungah innlamna, Lambawlna lam ah na ka semzel hi. Hih innbawl- lambawlna-ah na ka sepciang, gam khangtote in a gam bangcipuah hiam cih ka mu hi. Gam puahna dingin, a lei uh puahkul hi. Leipuah i cih ciangin, Leitung-a po Singkung leh Lopate bangci-in ciingleng hoih ding hiam cihna amau theihzahin bawl uh hi.\nZogam pen mualsang leh guamthuk vive ahih manin, Singkung, ankung, lopa ciinna dingin a haksana mun hi. Hih Singkung leh lopate neek ding a leihoihte pen tui-in taaipahpah ahih ciangin, Zomite-in an a khamna ding haksa hi. Kawlgam-zaanggam ah, mualtunga om, leihoihteng tui-in taimanga, Zaanggam ah ngasuk, koihsuk ahih manin zaanggam ah, leipha leihoihteng kikhol hi. Tua hangin zaanggam ah an ciinte hoihtakin piangthei hi. I Zomite nuntakdan leh gamtatdan pen, Mikanggam gam khangto nate nuntakna lokhawhna tawh i etkak ciangin, an khamlo hinapi hanghin, i gam i lei i puahlohna hong kilang hi. Gamhoihte zong puahkul ahih ciangin ei adingin, i gam i lei i puah ding thupilua hi.\nBangci A Gam Puah Ding\nGam puah ding ka cih ciangin, lam bawlding, sang bawlding, zato bawlding cihna pen i theihkim ahih ciangin, tua thu hih lai sungah kong gelhkei ding hi. Gampuah i cih ciangin bangci-in, i gam sungpan annek ding piangsak thei dinga, i anhuanna ding sing, meikhulna ding sing bangci-in neiding cihthu hi. I pu i pa te’n pen munkhat ah khuasat in tuamun kiangkapteng lo a khawhkhit uh ciangin, a gamla na-ah lokhonuamlo ahih uh manun mundangah na taaikhia hi. Tu in pen i mi lah tamciatciat, i innte lah hoihciatciat ahih manin, khuakhat ah sawtpi i om hong kulta hi. Hih khuakhat ah i om ciangin, i lokhawhna hong gamla tektek a, innlamna ding sing i lakna hong gamlata hi. Tua bekhiloin singkung aliante phuk i hih ciangin, a gamla ciatciat namun leh guamthuk luithuk sung bekah innlamna ding a kizangthei ding sing hong omta hi. Tua ahih ciangin innlamna ding gam khuala panin i puak hong kul hi. Hih pen i pu i pate ii khua ana ngaihsutlohhang ahi hi.\nHih pen banghanghiam i cihleh ei Zomite in, singkung attan ding phukding cihbek i theihman ahi hi. Gam khangtona aom mite in, singbei ding lau mahmah uh ahih ciangin, mundang pan lakawikawilo in, munkhat mualdungkhat ah, cihbangin singat, singphuk in, sing kungkhat aphuk uh ciangin tua singnamte mah singno suankik hamtang uh hi. Eimite in tua banga, sing ciingkik cih i thei ngeikei hi. Tua hangin i gamah sing hong kolhta-in anhuanna ding zong sing i nei nawnkei hi. A thupi pen ah SING CIIN DING AHI HI.\nBangci A Lokho Ding\nKum 600 pan kum 700 bang tulai a i teenna gamah i omta hi. Tua sungah, i lokhawhdan i khek ngeikei hi. Tuabek domloin, i ciinngei, i neekngei teng bek mah tawh i lungkim den hi. Na a thakkhat sinding pen i ut kei hi. An thakkhat a ciingnuamte in, koi lai-ah ciingleeng hoihding hiam, koilai ah hih ankung hoihding hiam cih ngaihsutna leh theihcianna neilopi-in i ciingmawkmawk hi. Mi-in Coffee tawh hong nungta theileh Coffee kung i huan sungah i ciing hi. Lingmaw tawh hong hau uhleh i lo sungah lingmaw i ciing hi. Coffee in avot deuhna mualtunglam ah hoih thei a, lingmaw in a lum deuhna gam ah hoih thei hi cihpen i en nawnkei hi. Tua bek domloin, singkung-lopa i ciin ciangin bang-an duh hiam, bang-an pialeng hih singkung hih lopa, hih an nungta, khangto thei, a gah bangci kine thei ding cih i ngaihsun ngeikei hi.\nSingkung leh Lopa ankungte in a neek pen uhpen, singteh muat, singmuat leh ganhing muat, ganhing-ek leh zunte ne pen uh hi. Hite i ngaihsun ngeikei hi. I gam pen a tunga ka gensa mah bangin, mualkawm guamkawm ahih manin guahzu leh leihoihteng taaimang pahpah ahih manin, leitungtham letmatkhat letmatnih bangbek ankungte annek theih ding om hi. Hih anuai a leisan leh suangte pen singkung, ankung in ne theilo ahih manin, hih leisan, suang sungah, ankung singkung hoih zolo hi.\nGam khangto na gamah, hih singteh, singmuat, ganhing-ek leh zun tawh kibawl leiphate, ciliap in, innbang lam ding cileng, tua leiphateng tawmphot in, munkhat ah kholphot hi. Leihoihtam aneite’n zuakin, leimawkmawk bang hiloin hih leite pen manpha thei mahmah hi. Innlam a mankhit uh ciangin, a inn kiangah paak ahizong lopa, singno ciinna ding tengah letmat 6 ciang bang zelhphot in tua sunga lopa, paakte ciing uh hi. Singkung pen leitosukin pi 3 pi 4 ciang bang sungah, leihoih buasukphot in tua ciangin singkung ciingsuk pan uh hi.\nEi Zomite’n lo i khawh ciangin, tumaneucik tawh leitawm tosukin tua sungah vaimim ahizong buhci ahizong phumsukziau in i ciin tawh i nuntak theih pen, lamdangliang kasa hi. Lo i hal ciangin akang singkeute sungah nitrogen acih uh leite om ahih manin kumkhat bang tua sungah an i ciing thei hi. Tua hilo in vaimim, buh ahizongin, i ciinna ding tengah leiphate phumsukin tualai-ah ciing lehang, kumkhatbek hiloin kum tampi an a kiciing thei ding hicih pen i ngaihsun ngeikei mawk hi. Eimite kicinlahna a thupi pen in, i anciin i ankungte in bang-an duh hiam cih i theihloh hangleh an i piakloh hangin an khamlo i hi hi. Buh leh Vaimim zongin amau deihna gam citciat in, Buh in a lumzawdeuh nadeih in, Vaimim pen alumna zong avotna zongah khangthei kawikawi hi. Coffee, Lingmaw leh seek ciingte inzong Coffee in bang-an duh hiam bawng-ek duhmaw, vok-ek duhmaw, zun duhmaw cih i ngaihsut ding kisam hi. Lingmaw ciingte in, banghang a lingmaw gah pen thukhiam khumhiam cih i ngaihsun ngeikei a, lingmaw, apple, hitaleh seekte zong bang-an pialeng khum ding hiam cih i theihkul hi. I ciinkhit ciang kumsim in, a anneek ding piakthakden ding zong i ngaihsun ngeikei hi. Leisunga aom, a khumna ding apia, datte leh akhanna ding dat apiate pen kicingtak a i piakzawk ding kisam bekdomloin bangmah pia nawnlo i hih ciangin, i singkungte zong sizel hi.\nGam khangto gamah leengah, seek, lingmaw khawngte pen bangci, bangzahin khum thei ding ahiam cih tuatin ciing uh a, eklei ahizong leipha ahizongin pia uh in tua ciangin a deih bangun a khumna zong bawl uh hi. Eklei khawng i cihciang fertiliser cihbang zong hipahlo hi. Gam khangto na-ah tua bang ommah hi ahih hangin tuate pen zong singmuat, singtehmuat sungpan mah a laak uh hilel in , tuazah in thupisalo uh hi.\nEklei adeih uh ciangin, nganhing-ek bekhiloin, mihing-ek khawng zong keupitawh ekdum sungpan lakhia in, a lo ah poi uh hi. Tua bekhiloin, gamsung singteh kumsim a, a kiate tawmin, dumpi sungah leitawhhel in umcip a, kumkhat kumnih amuatkhitzawh ciangin, an ciinna ding dumneu abawlte sungah hih thiamthiam in sungsukin tua sungah, singno ahizong, ankam leh annek theih ding a ciinte uhpen tua bangin ciingpan uh hi. Ei gam banga mual leh guam om nate ah, terrace agriculture (leicial/leilet) ci-in lampi bangin kawmto in, tuate pen Kawlte lobawl cianga, kawm abawl uh bangin kawmbawl in, tua kawmte sungah, singnah, singluangte muatsakin, alei ahoih ciangin, annek theih ding ciingpan uh hi.\nGam khangto gamte i et ciangin, ei gam pen a hampha hihang cih khatveivei ka ngaihsunzel hi. Eigam pen i khuahunvot lah votlualo, sa lah salualo in, omnuam mahmah hi. Gam dangah pen khal ciangin samahmah in, phalbi ciangin votmahmah ahih ciangin, innpua zong kipusuak theilo hi.\nGankhawite’n ganan dingin lopakeu sakin kemin tutawh vaatmai uh hi.\nPasian in i gamah neektheih ding tampi hong bawlsak hi. Gam sungah, thei cihbang, sinkhau cihbang a namnamin pomawkmawk a, tuate pen ei’n zanghloin, a gahteng i muatsak hi. I gam sungah, a pomawkmawk nektheih ding aomte pen ciinthuahzawk cihthadah i phuktan a, i nuntakna in i zangkei hi. Gamdangte in, ei ii i muatsak theigah khawng lo ah ciing uh a, tuate a gahkeu sakin ahikei aleh bung sungah koihin zuakuh hi. Singzungkhum (thanksing zung) cihkhawngte zong ciingin, anah pan azung ciang avui a abawl uhtawh, bung sungah akoih uhtawh sum ngahtheihna dingin bawlin zuakuh ahih manin nungta thei uh hi.\nEimite in lingmaw, apple, seek leh annektheih a dangdangte i ciin ciangin, a minkhit ciang a, nek simloh i theikei hi. Midangte in tua pen atui abawl cihbang ahih keileh atuite huankeu-in, avui ah koihin zuak cihbang a namnamin bawluh hi. Nahtangkhawng zong cileng, nahtangkeukhawng in zuakin, nahtangtui-in zuakuh hi. Leitung ka vakna-ah eimi simloh midang khempeuh in, sa pen a muatlo a koih theihna ding theiciat uh hi. Eimi pen tuabang i thei ngeikei mawk hi. Hih pen banghanghiam i cihleh, i haihang hiloin, khua i ngaihsutloh hang himawk hi.\nTedim khua khawngah sing mahmah omnawnkei i gam hoihlo ahih ciang gamdangah taikhiatna ding hong zongin cihpeuh mi-in thu hong gen hi. Kei muhna-ah, gamkhangto i cihte in a gam uh puahin, a gam uh ahoihna ding, singte abeitheilohna ding hanciam uh hi. Inn alam uh ciangin singkung nih leh thum ciin ding inn ngei-ah, cihkhawng, tua ahih keileh singkhat naphuk leh adangkhat ciinkik ding cihkhawng upadi nei in, singkhawng pen kumpi permitlo tawh phuktheilo ding cihkhawng upadi in nei uh ahih manleh, a gam uh a siatlohna ding uh hanciam ahihman gamhoih suak hi. Eite in i gam puahnuamloin gam dangte in gampuah a, tua gamte iva luahnop pen maizumhuailua sa-ing ci-in ka dawngkik hi.\nI gam ah singphuk mangkhin i hih manin zong guah hong tawmzukzaw ding cihpen i theih ding zong kisam hi. Sing phukphuk a, singciing kiklo i hih ciangin, nikhat ni ciangin, i tuite hong kang dinga, i khua i tui pan mundangah i taaikul ding hi. Tua ahih ciangin, mualtung khempeuh ah, singphuktheilo ding, lo a kibawlna-ah zong akiim-apaam singsuan ding cihte upadi in neihding kisam ding hi. Kumsim a lokhawhna ding lovatkulna zong bang ci-in, kumsimin lovatlo-in, munkhat ah, kumsimin leiphabawlna tawh lo kikhothei ding cih ngaihsutna neilehang i gam hong hoihzaw toto ding a, nikhat ni ciang migam bangmahin, i gam i lei mi duhngawhte hong suak ding hi.\nDr. Vumson (late)\nItem Reviewed: BANGHANG ZOGAM AH AN KIKHAMLO DING HIAM? Gelh - Pu Vum Son Description: Rating: 5 Reviewed By: Cinpu Zomi